**ᐊᑎᑎᐤ ᐧᐄᐦ ᐧᐄᐦᑖᑯᓐ:**

**ᐊᓐ ᒫᒃ ᐧᐋᐦ ᐄᔑ ᐧᐄᐦᑎᑭᓂᐧᐃᒡ ᐆ ᐋᐦ ᑎᑳᔥᑖᐱᔨᒡ, ᐋᐅᑯᓐᐦ ᐊᓂᐦᐄ ᐊᔮᔨᒧᑖᒡ ᐦ ᐊᓂᑎᐦ ᑳ ᒌ ᑭᓂᐧᐋᔨᒫᑭᓂᐅᐧᐃᒡ ᐄᔨᔨᐤ ᐊᐧᐋᔑᔑᒡ ᐋᐦ ᐅᐦᒋ ᑭᓂᐧᐋᐱᐦᑎᑭᓂᐧᐃᒡ ᐊᓐ ᒑ ᐄᔑ ᐧᐃᔮᔨᐦᑎᒥᐦᐄᐧᐋᒡ ᐋᐦ ᑎᐹᔅᑯᓂᒑᓂᐧᐃᒡ, ᒫᐧᑳᒡ ᔖᔥ ᑳ ᐱᒥᐱᔨᔨᒡ ᑳ ᐅᔑᐦᑖᑭᓂᐧᐃᒡ ᐆ ᐋᐦ ᑎᑳᔥᑖᐱᔨᒡ᙮ ᔖᔥ ᒫᒃ ᒌᐦ ᒌᔑ ᐃᐦᑐᑎᑭᓂᐆ ᐆ ᑳ ᐄᔑ ᐲᒥᐱᒦᐦᑭᑭᓂᐧᐃᒡ᙮**

**ᐋᐦ ᐧᐄᐦ ᐧᐄᒋᐦᐄᑯᓰᑦ ᐊᐧᐋᓐ ᐅᐦᒋ ᐊᓂᔮ ᐋᔑ ᓂᑎᐧᐋᔨᐦᑎᐦᒃ, ᐊᓂᐦᐄ ᒥᓯᓂᐦᐄᑭᓐᐦ ᒑ ᓵᑭᔅᒋᓂᑖᑭᓂᐧᐃᒡ ᐦ, ᑭᔮᐦ ᐊᑎᑎᐤ ᐋᐦ ᐧᐄᐦ ᒋᔅᒑᔨᐦᑖᑯᐦᒡ ᒑᐧᑳᓐ ᐊᓂᔮ ᑳ ᐄᔑ ᓂᑎᐧᐋᔨᐦᑎᐦᒃ ᐊᐧᐋᓐ ᑖᓂᑎᐦ ᔖᔥ ᐋᐦ ᐃᐦᑎᑯᓂᔨᒡ ᑭᔮᐦ ᒫᒃ ᐄᔨᐦᒡ ᐋᐦ ᐧᐄᐦ ᐄᔑ ᓂᐦᐄᐱᔨᐦᑖᑭᓂᐧᐃᒡ ᐋᑳ ᐋᐱᑎᐦᒡ ᑎᐹᔅᑯᓂᒑᐧᐃᓐ, ᐋᔥᒄ ᐃᐦᑎᑯᓐ ᐆ ᐋᐦ ᓂᑎᐧᐋᔨᐦᑎᐦᒃ ᐊᐧᐋᓐ ᒑ ᒌᐦ ᐧᐄᒋᓈᑭᓂᐧᐃᑦ ᐊᓂᑖᐦ ᐅᐦᒋ ᑳᐦᓈᑖᐦ ᐋᐦ ᐅᐦᒋ ᓈᓈᑭᒋᔥᑖᑭᓂᐧᐃᒡ ᐋᐦ ᒥᐦᒑᑎᒡ ᐊᐧᐋᓂᒌ ᐋᐦ ᓂᑎᐧᐋᔨᐦᑎᐦᒡ ᒑᐧᑳᔨᐤ᙮ ᒫᐅᑖᐦ ᒑ ᒌᔑ ᓈᓂᑑᒋᔅᒑᔨᐦᑎᒫᒄ ᒑᐧᑳᓐ ᐋᐦ ᐧᐄᐦ ᐧᐄᒋᐦᐄᑯᓰᔮᒄ:**

**ᐋᑳ ᑎᐱᐦᐋᒫᒄ ᐋᐦ ᒥᐧᑖᐦᑎᑖᔮᒄ 1-877-635-2648 ᑭᔮᐦ ᒫᒃ ᓂᑐᐧᐋᐱᐦᒋᑭᓐ ᐋᐦ ᐋᐱᒋᔥᑖᔮᒄ** [**www.myrecordsmychoice.ca**](http://www.myrecordsmychoice.ca)**᙮**

ᐋᐦ ᑎᐹᒋᒥᑭᐧᔮᓐ, ᓃᔨ ᓂᑭ ᐧᐃᔮᔨᐦᑖᓐ

ᒍ ᒌᐦ ᐲᐦᒋᒑᐤ ᒋᔅᑯᑎᒫᑑᑭᒥᑯᐦᒡ, ᒌᐦ ᐹᐦᑎᒻ ᐋᐦ ᑎᐹᒋᒧᓈᓂᐧᐃᐧᐃᔨᒡ ᑭᔮᐦ ᐋᐦ ᒌᐦ ᐧᐃᔮᔨᐦᑖᑯᓂᔨᒡ ᒫᒨ ᒑ ᐧᐄᒋᐦᐄᑐᓈᓂᐧᐃᐧᐃᔨᒡ ᐋᐦ ᐱᒦᑭᑭᓂᐧᐃᐧᐃᔨᒡᐦ ᑭᔮᐦ ᐄᔨᐦᒡ ᒑ ᐃᐦᑐᑎᑭᓂᐧᐃᐧᐃᔨᒡ ᐋᐦ ᐧᐄᐦ ᓂᐦᐄᐱᔨᐦᑖᑭᓂᐧᐃᐧᐃᔨᒡ ᒑᐧᑳᔨᐤ ᐅᐦᒋ ᐊᓂᔮᐦ ᑎᐹᒋᒧᐧᐃᓐᐦ ᒫᓯᓈᑖᔨᒡᐦ᙮ ᐊᓂᔮ ᒫᒃ ᑳ ᓂᒋᔥᑭᐧᐋᑦ ᒍ ᐊᓂᔮᐦ ᒑ ᐧᐄᒋᐦᐄᑯᑯᐱᓈ, ᐧᐹᑉ, ᒍ ᒌᐦ ᐧᐃᔮᔨᐦᑎᒻ ᒑ ᑯᐧᑳᒋᔅᒑᒧᑦ ᐊᑎᑎᐤ ᐋᐦ ᐧᐄᐦ ᒋᔅᒑᔨᐦᑎᒃ ᒑᐧᑳᔨᐤ᙮

ᒋᒋᔅᒑᔨᐦᑖᓐ ᐋ, ᐧᐹᑉ, ᒨᔥ ᓂᐹᐦᑖᓐ ᐋᐦ ᐋᔨᒧᑖᑦ, "ᐋ ᑎᐹᒋᒥᑭᐧᐃᔮᓐ, ᓃᔨ ᓂᑭ ᐧᐃᔮᔨᐦᑖᓐ"᙮ ᓂᐧᐄᐦ ᒋᔅᒑᔨᐦᑖᓐ ᒑᐧᑳᓐ ᐅᐦᒋ ᐊᓐ ᒫᒨ ᐋᐦ ᐧᐄᒋᐦᐄᑐᓈᓂᐧᐃᒡ ᐅᐦᒋ ᐊᓐ ᓃᔨ ᓂᑎᐹᒋᒧᐧᐃᓐ, ᑭᔮᐦ ᐋᑯᑖᐦ ᑳ ᐄᔑᓈᑯᐦᒡ, ᓃᔥᑎᒻ ᐊᓂᑖᐦ ᐃᔨᐦᒡ ᐋᐦ ᐧᐄᐦ ᐄᔑᓂᐦᐄᐱᔨᐦᑖᑭᓂᐧᐃᒡ ᒑᐧᑳᓐ, ᐋᐅᒄ ᒫᒃ ᐊᓐ ᐧᐋᐦᒋ ᐃᔨᑖᔨᐦᑎᒫᓐ ᐋᐦ ᒌᐦ ᑭᓂᐧᐋᔨᐦᑖᑯᐦᒡ ᐊᓐ ᑳ ᐄᔑ ᐧᐄᐦᑎᒫᓐ ᓂᑎᐹᒋᒧᐧᐃᓐ᙮

ᐧᑳᐧᔖᓐ ᒋᑭ ᒌᐦ ᓂᔥᐧᑳᔑᐦᐄᑎᓐ᙮ ᒑᐧᑳᓐ ᓈᑎᐧᐋᔨᐦᑎᒥᓐ ᒑ ᐧᐄᒋᐦᐄᑖᓐ᙮

# ᐊᓐ ᒫᒃ ᓃᔥᑎᒻ ᒑᐧᑳᓐ ᐧᐋᐦ ᒋᔅᒑᔨᐦᑎᒫᓐ ᐋᐅᒄ ᐊᓐ ᒑᐧᑳᓐ ᐊᓐ ᐧᐋᒋᐦᒡ "ᐋᐦ ᑎᐹᒋᑭᐧᐃᔮᓐ"᙮

ᒍ, ᒋᒋᔅᒑᔨᐦᑖᓐ ᐊᓐ ᒫᒨ ᐋᐦ ᐧᐄᒋᐦᐄᑐᓈᓂᐧᐃᒡ ᒑ ᐄᔅᐱᔨᐦᑖᑭᓂᐧᐃᒡ ᒑᐧᑳᓐ ᐋᐅᒄ ᐊᓐ ᐹᔨᒄ ᒑᐧᑳᓐ ᒑ ᒌᐦ ᐃᐦᑐᑖᑭᓂᐧᐃᒡ ᐋᐦ ᐧᐄᐦ ᓂᐦᐄᐱᔨᐦᑖᑭᓂᐧᐃᒡ ᒑᐧᑳᓐ ᐊᓂᑖᐦ ᒑ ᒌ ᐄᔑ ᓈᓂᑖᔑᒧᒡ ᐊᓂᒌ ᐊᐧᐋᓂᒌ ᑳ ᐄᔑ ᐋᑳ ᒥᔪᑐᑎᐧᐋᑭᓂᐅᐧᐃᒡ ᒫᐧᑳᒡ ᑳᐦ ᐃᐦᑖᒡ ᒋᔅᑯᑎᒫᑑᑭᒥᑯᐦᒡ ᒑ ᒌᐦ ᒧᔑᐦᑖᒡ ᑎᐹᐦᐋᒫᒑᐧᐃᓂᔨᐤ᙮ ᐊᓐ ᒫᒃ ᐃᔨᐦᒡ ᒑ ᒌ ᐄᔑ ᐧᐄᒋᐦᐋᓂᐅᐧᐃᒡ ᐊᐧᐋᓂᒌ ᑳ ᐄᔅᐱᔨᐦᑖᑭᓂᐧᐃᒡ ᐋᐅᒄ ᓃᔥᑎᒻ ᑳ ᐃᐦᑐᑎᑭᓂᐧᐃᒡ ᐋᐦᐧᒫᔮᐦ ᐊᓐ ᒫᒨ ᐧᐄᒋᐦᐄᑐᓈᓂᐧᐃᒡ ᐅᐦᒋ ᐱᒥᐱᔨᒡ, 2003 ᐲᐦᐃᒻ 2007᙮ ᐊᓂᑖᐦ ᒫᒃ ᑳ ᐄᔑ ᐧᐄᒋᐦᐄᐧᐋᐧᐃᓈ ᐃᔨᐦᒡ ᐋᐦ ᐧᐄᐦ ᐄᔑ ᐧᐄᒋᐦᐋᑭᓂᐅᐧᐃᒡ ᐊᐧᐋᓂᒌ ᑭᔮᐦ ᒫᒃ ᐊᓂᑖᐦ ᒫᒨ ᐋᐦ ᐱᒦᐦᑭᑭᓂᐧᐃᒡ ᒑᐧᑳᓐ, ᒌᐦ ᐅᔑᐦᑖᑭᓂᐤᐦ ᒥᓯᓂᐦᐄᑭᓐᐦ ᒑ ᒌᐦ ᐧᐄᒋᐦᐄᑯᔨᓐ ᐊᓐ ᐋᔑ ᓈᓂᑖᔑᒧᔨᓐ᙮

ᐊᓂᐦᐄ ᒫᒃ ᒥᓯᓂᐦᐄᑭᓐᐦ ᐃᔮᔨᒧᑖᒡᐦ, ᐆ ᑭᔨᐧᐹ ᓃᔓᔨᒡ ᐋᐦ ᐄᔑ ᐋᐱᑎᔒᔥᑎᑭᓂᐧᐃᒡ, ᐋᐅᑯᓐᐦ ᐅᐦᐄ:

* ᐊᓂᐦᐄ ᒥᓯᓂᐦᐄᑭᓐᐦ ᒑ ᓵᑭᔅᒋᓂᑖᑭᓂᐧᐃᒡᐦ;
* ᐊᓐ ᑳ ᒥᓯᓂᐦᐄᑭᓂᐧᐃᒡ ᑳ ᐄᔑ ᐧᐄᐦᑎᒥᓐ, ᒥᓯᓂᐦᐄᑭᓐ ᑭᔮᐦ ᐄᔑᓂᐦᑳᑖᐤ;
* ᑳ ᐲᐦᑎᑖᐱᔨᐦᑖᑭᓂᐧᐃᒡ ᑳ ᐄᔑ ᐧᐄᐦᑎᒥᓐ; ᑭᔮᐦ
* ᐊᓐ ᑳ ᐄᔑ ᐧᐃᔮᔨᐦᑎᒥᓐ ᐅᐦᒋ ᐊᓐ ᑳ ᐄᔑ ᓈᓂᑖᔑᒧᔨᓐ᙮ ᐊᓐ ᒫᒃ ᒑᐧᑳᓐ ᐅᐦᒋ ᒌᔨ, ᐊᓐ ᑳ ᐄᔑ ᐧᐃᔮᔨᐦᑖᑯᐦᒡ ᐊᓐ ᒫᒨ ᑳ ᐧᐄᒋᐦᐄᑐᓈᓂᐧᐃᒡ, ᐊᓐ ᑭᔨᐧᐹ ᐊᓂᑖᐦ ᐄᔑ ᐋᐦ ᒌᐦ ᒦᔥᑯᒋᐱᔨᐦᑖᔨᓐ ᐃᔨᐦᒡ ᒑ ᒌ ᐄᔑ ᓂᐦᐄᐱᔨᐦᑖᑭᓂᐧᐃᒡ᙮

ᐋᑯᑖᐦ᙮ ᑖᓂᑖ ᒫᒃ ᔖᔥ ᐋᐦᑎᑯᐦᒡᐦ ᐊᓂᐦᐄ ᓂᒥᓯᓂᐦᐄᑭᓐᐦ᙮

ᐊᓂᐦᐄ ᒫᒃ ᒋᒥᓯᓂᐦᐄᑭᓐᐦ ᒫᒨ ᑳ ᐧᐄᒋᐦᐄᑐᓈᓂᐧᐃᒡ ᐋᐦ ᐧᐄᐦ ᒥᔪᐱᔨᐦᑖᑭᓂᐧᐃᒡ ᒑᐧᑳᓐ ᑭᔮᐦ ᐊᓂᐦᐄ ᑳ ᐋᐱᑎᐦᒡᐦ ᐃᔨᐦᒡ ᐋᐦ ᐧᐄᐦ ᓂᐦᐄᐱᔨᐦᑖᑭᓂᐧᐃᒡ ᒑᐧᑳᓐ ᐋᑯᑖᐦ ᑯᐃᔅᒄ ᐧᐋᐦ ᑭᓂᐧᐋᔨᐦᑖᑯᐦᒡᐦ ᐊᓂᑖᐦ ᒥᓯᓂᐦᐄᒑᐅᑭᒥᑯᐦᒡ ᒫᒨ ᑳ ᐧᐄᒋᐦᐄᑐᓈᓂᐧᐃᒡ ᒥᓯᓂᐦᐄᑭᓐᐦ ᑳᓂᐧᐋᔨᐦᐋᑯᐦᒡᐦ ᕇᒑᔨᓈ, ᓵᔅᑳᒋᐧᐋᓐ᙮

ᒥᒄ ᒫᒃ ᐃᐦᑎᑯᓐᐦ ᒦᓐ ᓂᒥᓯᓂᐦᐄᑭᓐᐦ ᐋᐦ ᒌᐦ ᐋᐱᑎᐦᒡᐦ ᑳ ᑎᐹᔅᑯᓂᒑᓂᐧᐃᒡ᙮ ᑖᓂᑖᐦ ᑳᐦ ᐃᐦᑐᑎᑭᓂᐧᐃᒡᐦ ᐧᐄ ᐊᓂᐦᐄ,

ᐊᓂᑖᐦ ᒫᒃ ᒥᓯᓂᐦᐄᒑᐅᑭᒥᑯᐦᒡ ᒫᒨ ᑳ ᐧᐄᒋᐦᐄᑐᓈᓂᐧᐃᒡ ᐋᐦ ᐱᒦᐦᑭᑭᓂᐧᐃᒡ ᒑᐧᑳᓐ ᐋᑯᑖᐦ ᐋᑎᔓᐧᐋᓂᐧᐃᒡ ᑏᐧᐋᐦᒡ ᒑ ᓂᔑᐧᐃᓈᒋᐦᑖᑭᓂᐧᐃᒡᐦ ᐊᓂᐦᐄᐦ ᒥᓯᐧᐋ ᒥᓯᓂᐦᐄᑭᓐᐦ ᑳ ᐋᐱᑎᐦᒡᐦ ᑳ ᐧᐃᔮᔨᐦᑖᑯᐦᒡ ᐊᓐ ᑳ ᐄᔑ ᓈᓂᑖᔑᒧᔨᓐ, ᐊᓂᐦᐄ ᑭᔨᐧᐹ ᐊᓂᑖᐦ ᓂᑐᐦᑯᔨᓈᐱᑎᓰᐧᐃᓂᐦᒡ ᑳᐦ ᐃᐦᑎᑯᐦᒡᐦ ᑭᔮᐦ ᐊᓐ ᑳ ᐹᒋ ᐃᔨᑖᐱᑎᓯᔨᓐ ᐋᐦ ᐧᐄᐦᑖᑯᐦᒡ, ᐄᔅᑯᑎᒃ ᑳ ᒌᔥᑐᑖᑭᓂᐧᐃᒡ ᐊᓐ ᑳ ᐄᔑ ᓈᓂᑖᔑᒧᔨᓐ᙮

ᐊᓂᒌ ᒫᒃ ᐧᐄ ᑯᑎᑭᒡ ᐊᐧᐋᓂᒌ ᑳ ᐧᐄᒋᐦᐄᐧᐋᒡ ᐊᓂᔮ ᑳ ᐄᔑ ᓈᓂᑖᔑᒧᐧᐃᒡ᙮

**ᒦᓐ ᒫᒃ ᑯᑎᒃ ᐊᐧᐋᓐ ᐋᔮᐧᑳ ᐊᓂᔮᐦ ᒋᒥᓯᓂᐦᐄᑭᓐᐦ ᐋᐦ ᒌᐦ ᐧᐄᒋᐦᐄᐧᐋᑦ ᐊᓂᔮ ᑳᐦ ᐹᐦᑎᑭᓂᐧᐃᐧᐃᔨᒡ ᑳ ᑎᐹᔅᑯᓂᒑᐧᐃᑦ - ᐱᑯᓂᒑ ᑳᐦᓈᑖᐦ ᑎᐹᔨᐦᒋᒑᓯᐤ ᑭᔮᐦ ᒫᒃ ᐊᔨᒥᐦᐋᐅᑭᒥᒄ - ᐋᑯᑖᐦ ᐋᑎᔓᐧᐋᓂᐧᐃᒡ ᐋᑳ ᒦᓐ ᑯᑎᒃ ᐊᐧᐋᓐ ᒑ ᐧᐋᐱᐦᑎᐦᒃ ᑭᔮᐦ ᒑ ᓂᔑᐧᐃᓈᒋᐦᑖᒡ ᐊᓂᔮᐦ ᐋᔮᒡ ᒥᓯᓂᐦᐄᑭᓐᐦ ᐋᑳ ᑭᔨᐧᐹ ᒦᓐ ᓂᑎᐧᐋᔨᐦᑖᑯᓂᔨᒋᐦᐋ ᐅᐦᒋ ᐊᓂᔮ ᐋᔑ ᓈᓂᑖᔑᒧᐧᐃᑦ᙮**

ᔖᔥ ᒫᒃ ᐧᐋᔥᑭᒡ ᐊᓐ ᓂᒌ ᑎᐹᔅᑯᓂᒑᓐ, ᑭᔮᐦ ᐧᐄᐱᒡ ᒌᐦ ᐧᐃᔮᔨᐦᑎᑭᓂᐆ ᐅᐦᒋ ᐊᓐ ᑳ ᐄᔑ ᓈᓂᑖᔑᒧᔮᓐ᙮ ᒑᐧᑳᓐ ᐧᐋᐦᒋ ᒦᓐ ᑯᐧᑳᒋᒥᑭᐧᐃᔮᓐ ᐅᐦᒋ ᐊᓂᐦᐄ ᓂᒥᓯᓂᐦᐄᑭᓐᐦ᙮

ᐅᑖᐦ ᒫᒃ ᐧᐄᔖᑯᐲᓯᒻ 2017, ᐊᓂᑖᐦ ᐅᐦᒋ ᒫᐅᒡ ᑳ ᐄᔥᐹᒡ ᑳᐦᓈᑖᐦ ᑎᐹᔅᑯᓂᒑᐧᐃᓂᐦᒡ ᐋᑯᑖᐦ ᑳ ᐅᐦᒋ ᐧᐄᔓᐧᐋᓂᐧᐃᒡ ᐊᓂᑖᐦ ᒑ ᐃᐦᑐᑎᑭᓂᐧᐃᒡᐦ ᐊᓂᐦᐄ ᒥᓯᓂᐦᐄᑭᓐᐦ ᔖᔥ ᐋᐦ ᒌᔖᐱᑎᐦᒡᐦ᙮

ᒋᒋᔅᒑᔨᐦᑖᓈᒋᒑ ᒫᒃ, ᐅᐦᐄ ᐅᑎᐦ ᒥᓯᓂᐦᐄᑭᓐᐦ ᐋᑯᑎᐦ ᒥᒋᓐ ᒫᓯᓈᑖᒡ ᑭᔮᐦ ᒥᔥᑏᐦ ᒋᒌᐦ ᑖᐦᑭᐦᐅᑯᓐ ᐊᓐ ᑳ ᐄᔑ ᒋᔅᑎᒥᐦᐄᑭᐧᐃᔨᓐ ᑭᔮᐦ ᐊᓐ ᑳ ᐄᔑ ᑖᐦᑭᐦᐅᑯᔨᓐ ᒋᐱᒫᑎᓰᐧᐃᓂᓂᐦᒡ᙮ ᐋᑯᑎᐦ ᒫᓯᓈᑖᒡ ᒋᑎᓯᓂᐦᑳᓱᐧᐃᓐ, ᐊᓐ ᒥᓯᐧᐋ ᑳ ᐄᔑ ᐧᐄᐦᑎᒥᓐ ᑳ ᓵᑭᔅᒋᓂᑖᔨᓐ ᐊᓐ ᒥᓯᓂᐦᐄᑭᓐ, ᐊᓐ ᑳ ᐄᔑ ᐧᐄᐦᑎᒥᓐ ᑎᐹᔅᑯᓂᒑᐅᑭᒥᑯᐦᒡ, ᐊᓐ ᐊᐧᐋᓐ ᑳ ᐧᐃᔮᔨᐦᑎᒥᐦᐄᑯᑦ ᐅᐦᒋ ᒌᔨ, ᑭᔮᐦ ᐊᓂᔮ ᒑ ᐄᔑ ᑎᐱᐦᐄᒑᓂᐧᐃᐧᐃᔨᒡ ᑳ ᒥᔨᑭᐧᐃᐧᐃᑦ᙮ ᐊᓂᑎᐦ ᒫᒃ ᒋᒥᓯᓂᐦᐄᑭᓂᐦᒡ ᐋᑯᑎᐦ ᑭᔮᐦ ᐧᐋᐦᑖᑯᒡ ᒫᔪᐱᔨᔪᐧᐃᓈ ᑭᔮᐦ ᒫᒃ ᐋᑳ ᒫᔪᐱᔨᔪᐧᐃᓈ ᒋᐱᒫᑎᓰᐧᐃᓂᐦᒡ, ᐊᓐ ᑳ ᐊᑎᔨᑖᐱᑎᓰᓐ ᑭᔮᐦ ᒫᒃ ᑳᐦ ᓂᒋᔥᑭᒧᐧᐃᓈ ᑎᐹᔅᑯᓂᒑᐧᐃᓐ ᐊᓂᑖᐦ ᐄᔑ ᐅᑖᐦᒡ᙮ ᐋᑯᑎᐦ ᑳᐦ ᐧᐄᐦᑎᒫᑭᐧᐃᐧᐃᔨᓐ ᐋᑳ ᓈᔥᑎᔨᒡ ᒑ ᐧᐄᐦᑎᑭᓂᐧᐃᒡ ᒑᐧᑳᓐ ᑭᔮᐦ ᐋᑳ ᐃᔨᐦᒡ ᒑ ᒋᔅᒑᔨᐦᑎᔨᐧᐋᓂᐧᐃᒡ ᐊᓐ ᒥᓯᐧᐋ ᒑᐧᑳᓐ ᑳ ᐄᔑ ᐹᐦᑎᑭᓂᐧᐃᒡ᙮

ᐊᓂᑖᐦ ᐅᐦᒋ ᑎᐹᔅᑯᓂᒑᐧᐃᓂᐦᒡ ᐋᑯᑖᐦ ᑳ ᐅᐦᒋ ᐧᐃᔮᔨᐦᑖᑯᐦᒡ ᐊᓂᒌ ᐊᐧᐋᓂᒌ ᑳ ᓈᓂᑖᔑᒧᒡ ᐧᐄᔨᐧᐋᐤ ᒑ ᐧᐄᔓᑎᐦᒡ ᐊᓂᔮᐦ ᐅᒥᓯᓂᐦᐄᑭᓂᐧᐋᐤᐦ᙮ ᐋᑯᑖᐦ ᒫᒃ ᐋᔥᒌᐧᔖᒥᑭᐦᒡ ᐊᓐ ᓃᔓᔨᒡ ᑳ ᐄᔑ ᓈᓂᑖᔑᒧᔨᓐ, ᒌᔨ, ᒥᒄ ᒌᔨ, ᒋᑭ ᐧᐃᔮᔨᐦᑖᓐ ᑖᓐ ᒑ ᐄᔅᐱᔨᐦᑖᑭᓂᐧᐃᒡᐦ ᐊᓂᐦᐄ ᒋᒥᓯᓂᐦᐄᑭᓐᐦ᙮

ᐋᐅᒄ ᐧᐋᐦᒋ ᒌ ᐄᑎᔓᐧᐋᓂᐧᐃᒡ ᐊᓂᑖᐦ ᐅᐦᒋ ᑎᐹᔅᑯᓂᒑᐧᐃᓂᐦᒡ ᓈᔥᒡ ᐋᐦ ᐧᐄᐦ ᑭᓂᐧᐋᔨᐦᑖᑯᐦᒡᐦ ᐅᐦᐄ ᒥᓯᓂᐦᐄᑭᓐᐦ ᑭᔮᐦ ᐋᑳ ᓂᑎᐧᐋᔨᐦᑖᑯᐦᒡᐦ ᒑ ᒥᓯᐦᑖᐱᔨᐦᑖᑭᓂᐧᐃᒡ ᐊᓐ ᐋᔑ ᐧᐄᐦᑖᑯᐦᒡ ᐊᓂᑎᐦ, ᒋᑭ ᓂᔑᐧᐃᓈᒋᔥᑖᑭᓂᐆᐦ ᑏᐧᐋᐦᒡ, ᒥᒄ ᒌᔨ ᐄᑖᔨᐦᑎᒥᓈ ᒑ ᑭᓂᐧᐋᔨᐦᑎᒥᓐ ᑭᔮᐦ ᒑ ᑭᓂᐧᐋᔨᐦᑖᑯᐦᒡ ᐊᓐ ᐊᔥᑎᐹᒋᒧᐧᐃᓐ, ᒑ ᒌᐦ ᐋᐱᑎᐦᒡ ᐋᐦ ᓈᓂᑑᒋᔅᒑᔨᐦᑖᑯᐦᒡ ᒑᐧᑳᓐ, ᑭᔮᐦ ᒫᒃ ᒑ ᐋᐱᑎᐦᒡᐦ ᐋᐦ ᐧᐄᐦ ᒋᔅᑯᑎᒫᒑᓂᐧᐃᒡ ᐊᓂᑖᐦ ᓈᔑᓂᓪ ᓭᓐᑎᕐ ᐋᐦ ᐧᐄᐦᑎᑭᓂᐧᐃᒡ ᑖᐧᐹᐧᐃᓐ ᑭᔮᐦ ᐋᐦ ᐧᐄᐦ ᓂᐦᐄᐱᔨᐦᑖᑭᓂᐧᐃᒡ ᐊᓐ ᐅᑖᐦᒡ ᑳ ᐹᒋ ᐃᔨᔅᐱᔨᒡ ᒑᐧᑳᓐ᙮

ᑳᐱᑦ, ᒑᐧᑳᓐ ᐊᓐ ᒑ ᒌᐦ ᐧᐃᔮᔨᐦᑎᒫᓐ᙮ ᑖᓂᑖᐦ ᒑ ᒌ ᐄᔑ ᐧᐄᔓᑎᒫᓐ ᐊᓂᐦᐄ ᓂᒥᓯᓂᐦᐄᑭᓐᐦ᙮

# ᐄᐦᐄ, ᒌᔨ ᒋᑭ ᒌᐦ ᐧᐃᔮᔨᐦᑖᓐ ᒑᐧᑳᓐ, ᒍ᙮

* ᓂᒧᐃ ᐧᐃᔮᔥᑖᐦ ᒋᑭ ᒌ ᐃᐦᑎᓐ᙮ ᓂᒧᐃ ᒋᑭ ᒌᐦ ᐧᐋᐱᐦᑎᔨᐧᐋᓂᐤᐦ ᐊᓂᐦᐄ ᒋᒥᓯᓂᐦᐄᑭᓐᐦ ᑭᔮᐦ ᒋᑭ ᓂᔑᐧᐃᓈᒋᔥᑖᑭᓂᐆᐦ ᒥᔑᑳᒫᐦᔮᐅᐲᓯᒻ 19, 2027᙮
* ᒋᑭ ᒌᐦ ᑯᐧᑳᒋᔅᒑᒧᓐ ᐊᓂᑖᐦ ᒫᒨ ᐋᐦ ᐧᐄᒋᐦᐄᑐᓈᓂᐧᐃᒡ ᒥᓯᓂᐦᐄᒑᐅᑭᒥᑯᐦᒡ ᒑ ᒌᐦ ᐄᑎᔑᐦᐋᒫᑭᐧᐃᔨᓐ ᐊᓂᐦᐄ ᒋᒥᓯᓂᐦᐄᑭᓐᐦ ᒌᔨ ᒑ ᒌᐦ ᑭᓂᐧᐋᔨᐦᑎᒥᓐ, ᑭᔮᐦ ᒫᒃ ᒑ ᒌᐦ ᐧᐋᐱᐦᑎᔨᐧᑖᐤ ᑯᑎᑭᒡ ᐊᐧᐋᓂᒌ᙮
* ᒋᑭ ᒌᐦ ᑭᓂᐧᐋᔨᐦᑖᓐ ᐊᓂᐦᐄ ᒋᒥᓯᓂᐦᐄᑭᓐᐦ ᒑ ᒌᐦ ᐋᐱᑎᐦᒡᐦ ᐋᐦ ᒋᔅᑯᑎᒫᒑᓂᐧᐃᒡ ᐊᓂᑖᐦ ᓈᔑᓂᓪ ᓭᓐᑎᕐ ᒑ ᒌᐦ ᐱᒋᔅᑎᓂᒥᓐ᙮ ᐆ ᒫᒃ ᐄᔑ ᓂᑎᐧᐋᔨᐦᑎᒥᓈ, ᐊᓂᒌ ᒫᒨ ᑳ ᐋᐱᑎᔒᔥᑎᐦᒡ ᒑᐧᑳᔨᐤ ᐋᐅᑯᓂᒡ ᒑ ᐄᑎᔑᐦᐋᒡᐦ ᐊᓂᑖᐦ ᐊᓂᔮᐦ ᒋᒥᓯᓂᐦᐄᑭᓐᐦ᙮
* ᐅᐦᐄ ᒫᒃ ᒋᒥᓯᓂᐦᐄᑭᓐᐦ ᒋᑭ ᒌᐦ ᓂᑎᐧᐋᔨᐦᑖᓐ ᐊᓂᐦᐄ ᒌᔨ ᒑ ᑭᓂᐧᐋᔨᐦᑎᒥᓐ ᑭᔮᐦ ᐊᓂᐦᐄ ᐊᓂᑖᐦ ᓈᔑᓂᓪ ᓭᓐᑎᕐ ᒑ ᐄᑎᔑᐦᐄᑭᓂᐧᐃᒡᐦ ᓂᑎᐧᐋᔨᐦᑎᒥᓈ ᑭᔨᐧᐹ᙮

ᐆ ᒫᒃ ᓂᑎᐧᐋᔨᐦᑎᒥᓈ ᒌᔨ ᒑ ᑭᓂᐧᐋᔨᐦᑎᒥᓐ ᑭᔮᐦ ᒫᒃ ᒑ ᑭᓂᐧᐋᔨᐦᑖᑯᐦᒡᐦ ᐊᓂᑖᐦ ᓈᔑᓂᓪ ᓭᓐᑎᕐ, ᒥᔑᑳᒫᐦᔮᐅᐲᓯᒻ 19, 2027 ᐋᑯᑎᐦ ᐄᔅᒄ ᒑ ᒌᐦ ᐅᔥᑎᒫᑭᐧᐃᔨᓐ ᑭᔮᐦ ᒑ ᐧᐄᐦᑎᒥᓐ ᐊᓂᑖᐦ ᒥᓯᓂᐦᐄᒑᐅᑭᒥᑯᐦᒡ ᐊᓂᑎᐦ ᒑ ᓂᐧᐋᔨᐦᑖᑯᐦᒡᐦ ᐊᓂᐦᐄ ᒋᒥᓯᓂᐦᐄᑭᓐᐦ᙮

# ᐋᑳ ᒫᒃ ᐧᐄᐦ ᐧᐋᐱᐦᑎᔨᐧᐋᔮᓈ ᐅᐦᐄ ᓂᒥᓯᓂᐦᐄᑭᓐᐦ, ᓂᒧᐃ ᐋ ᔮᔨᑖ ᓂᑭ ᐧᐄᐦ ᐃᐦᑐᑖᓐ ᐆ᙮

# ᓂᒥᒫᐦ, ᓂᒧᐃ ᔮᔨᑖ ᒋᑭ ᐃᐦᑐᑖᓐ᙮ ᐊᓂᒌ ᑳ ᒫᒨᐦᑭᐦᒡ ᒑᐧᑳᔨᐤ ᑭᔮᐦ ᐊᓂᒌ ᐃᔨᐦᒡ ᑳ ᐧᐄᐦ ᐃᐦᑐᑎᐦᒡᐦ ᒑᐧᑳᔨᐤ ᐊᔥᒌᐦ ᐧᐄᐦᑎᒫᑯᒡ ᐋᑳ ᒑ ᒥᓯᐦᑖᐱᔨᔨᒡ ᐊᓂᔮ ᑳ ᐄᔑ ᐧᐄᐦᑎᒧᑦ᙮ ᐋᑯᑖᐦ ᒫᒃ ᐋᔑᓈᑯᐦᒡ᙮ ᐋᑳ ᐧᐄᐦ ᐧᐋᐱᑎᔨᐧᐋᔨᓈ ᐊᓂᐦᐄ ᒋᒥᓯᓂᐦᐄᑭᓐᐦ, ᓂᒧᐃ ᔮᔨᑖ ᒋᑭ ᐃᐦᑐᑖᓐ᙮ ᑭᔮᐦ ᓂᒧᐃ ᔮᔨᑖ ᒋᑭ ᐧᐄᐦ ᐃᐦᑐᑖᓐ ᒑᐧᑳᓐ ᐆ ᒑ ᒌᐦ ᐄᔑᓈᑯᐦᒡ᙮

# ᑯᐃᔅᒄ ᒥᓯᐧᐋ ᑭᑎ ᑭᓂᐧᐋᔨᐦᑖᑯᓐᐦ ᐅᐦᐄ ᒋᒥᓯᓂᐦᐄᑭᓐᐦ ᒥᔑᑳᒫᐦᔮᐅᐲᓯᒻ 19, 2027 ᐄᔅᒄ ᑭᔮᐦ ᐃᔮᒄ ᒑ ᓂᔑᐧᐃᓈᒋᔥᑖᑭᓂᐧᐃᒡᐦ᙮

ᐋᑯᑖᐦ᙮ ᓂᐧᐋᐱᐦᑖᓐ ᓈᔥᒡ ᐋᐦ ᒋᔥᑎᒫᐧᐃᐦᒡ ᒑ ᒌᐦ ᓂᓯᑐᐦᑎᑭᓂᐧᐃᒡ ᐆ᙮ ᒥᒄ ᒫᒃ ᓃᔨ ᓂᑎᐧᐋᔨᐦᑎᒫᓈ ᐊᓂᐦᐄ ᓂᒥᓯᓂᐦᐄᑭᓐᐦ, ᑖᓂᑖᐦ ᓈᐦᐋᐤ ᒑ ᐃᐦᑎᔮᓐ᙮

ᐊᓂᑖᐦ ᒫᒃ ᐅᐦᒋ ᒥᓯᓂᐦᐄᒑᐅᑭᒥᑯᐦᒡ ᒫᒨ ᐋᐦ ᐱᒦᐦᑭᑭᓂᐧᐃᒡ ᒑᐧᑳᓐ ᔮᔨᑖ ᒋᓂᑎᐧᐋᔨᒥᑯᒡ ᒑ ᒥᓯᓂᐦᐋᒧᐧᐃᑖᐤ ᓂᑎᐧᐋᔨᐦᑎᒥᓈ ᒋᒥᓯᓂᐦᐄᑭᓐᐦ᙮ ᐊᓂᑎᐦ ᒫᒃ ᒑ ᒌ ᐅᐦᒋ ᐧᐋᐦᒋᔨᑯᔨᓐ, ᓂᒌᐦ ᐅᔑᐦᑖᓈᓐ ᒥᓯᓂᐦᐄᑭᓐ ᒑ ᓵᑭᔅᒋᓂᑖᔨᓐ ᐊᓂᑖᐦ ᒑ ᐄᑎᔑᐦᐋᒥᓐ ᒥᓯᓃᐦᐄᒑᐅᑭᒥᑯᐦᒡ ᑳᒥᔑᓈᔥᑖᐱᔨᔑᒡ ᐋᐦ ᐋᐱᒋᐦᑖᔨᓐ, ᑭᔮᐦ ᒫᒃ ᒑ ᐱᒋᔅᑎᓂᒥᓐ ᒥᓯᓂᐦᐄᒑᐅᑭᒥᑯᐦᒡ ᒑ ᐄᑎᔑᐦᐄᑭᓂᐧᐃᒡ, ᑭᔮᐦ ᒫᒃ ᑳᒋᔑᐱᔨᒡ ᒥᓯᓂᐦᐄᑭᓐ ᐋᐦ ᐄᑎᔑᐦᐄᑭᓂᐧᐃᒡ᙮ ᒥᓯᓈᑖᐤ ᒫᒃ ᐊᓂᑖᐦ ᒑ ᐄᑎᔑᐦᐋᒥᓐ ᐊᓂᑎᐦ ᒥᓯᓂᐦᐄᑭᓂᐦᒡ᙮

ᐊᓂᐦᐄ ᒫᒃ ᒋᒥᓯᓂᐦᐄᑭᓐᐦ ᐄᑎᔑᐦᐋᒫᑖᐦᒑ ᓂᒧᐃ ᓈᔥᒡ ᒋᑭ ᐃᔮᔨᒫᓯᓈᑯᓐ ᐊᓂᑎᐦ ᒑ ᐲᐦᒋᔅᑎᐦᒡᐦ᙮

ᐋᑯᐦ ᒫᒃ ᓂᑐᑖᒥᒡ ᐧᐄᐦ ᓂᑭᑎᒧᐧᐃᐧᑳᐧᐋ, ᐊᑯᑖᐦ ᐅᑖᐦ ᒑ ᐃᐦᑎᔮᓐ᙮

ᐄᐦᐄ, ᐋᑯᑖ ᐅᑖᐦ ᒑ ᐃᐦᑎᔨᓐ᙮ ᒑ ᓂᑎᐧᐋᔨᐦᑎᒥᓐ ᐊᓂᐦᐄ ᒌᔨ ᒋᒥᓯᓂᐦᐄᑭᓐᐦ ᐋᑯᐦ ᒥᒄ ᑖᓐ ᐧᐋᐦᑐᑎᒥᓐ ᒑ ᐃᐦᑐᑎᒥᓐ, ᐧᐄᐦ ᓂᑭᑎᒧᐧᐃᐧᑖᐧᐋ ᐊᔥᑐᑖᒥᒡ ᑭᔮᐦ ᒫᒃ ᒋᐧᐄᒑᐧᐋᑭᓂᒡ᙮

ᐄᔅᑯᑎᒃ ᒫᒃ ᒌᐦ ᒥᓯᓂᐦᐄᒑᔮᓈ ᐋᐦ ᓂᑎᐧᐋᔨᐦᑎᒫᓐ ᐊᓂᐦᐄ ᓂᒥᓯᓂᐦᐄᑭᓐᐦ, ᑖᐃᔅᑉ ᒑ ᐹᐧᔖᔨᐦᑎᒫᓐ᙮

ᐧᑳᐧᔖᓐ ᒥᐦᒑᑐᐲᓯᒻ ᒋᑭ ᐊᔑᓂᐧᐋᐦᑖᓐ᙮ ᐅᐦᐄ ᒫᒃ ᒥᓯᓂᐦᐄᑭᓐᐦ ᓈᔥᑖᐧᐹᐦ ᑯᐃᔅᒄ ᐧᐄᐦ ᑭᓂᐧᐋᐱᐦᑎᑭᓂᐤᐦ ᑭᔮᐦ ᒥᔥᑏᐦ ᑖᐦᑭᐦᐅᑯᐧᐃᒡ ᐊᐧᐋᓂᒌ, ᐋᐅᒄ ᐧᐋᐦᒋ ᓈᔥᒡ ᐃᔮᐧᑳ ᐧᐄᐦᑐᑎᑭᓂᐧᐃᒡᐦ ᔮᔨᑖ ᒥᒄ ᐧᐄᔨ ᐊᓂᔮᐦ ᐅᒥᓯᓂᐦᐄᑭᓐᐦ ᒑ ᒥᔮᑭᓂᐧᐃᑦ ᐊᓐ ᐊᐧᐋᓐ ᓈᑎᐧᐋᔨᐦᑎᐦᒃ᙮

ᐋᐅᒄ ᒦᓐ ᐧᐋᐦᑐᑎᑭᓂᐧᐃᒡ ᐋᑳ ᒑ ᒥᓯᓈᓱᒡ ᐊᓂᒌ ᐊᐧᐋᓂᒌ ᑳ ᐋᔨᒧᒫᑭᓂᐅᐧᐃᒡ ᐊᓂᑎᐦ ᒑ ᒌ ᐅᐦᒋ ᒋᒑᔨᐦᑖᑯᓯᒡ ᐧᐄᔨᐧᐋᐤ ᐋᐦ ᐋᐧᐃᒡ᙮ ᐋᐅᒄ ᐧᐋᐦᒋ ᐃᐦᑐᑖᑭᓂᐧᐃᒡ ᐆ ᐋᐦ ᐧᐄᐦ ᓅᒑᔨᒫᑭᓂᐅᐧᐃᒡ ᑭᔮᐦ ᐧᐄᔨᐧᐋᐤ᙮

ᓂᔅᑯᒨᓯᓂᐦᐄᑭᓐ ᒑ ᒌᐦ ᓂᐦᐋᔨᐦᑖᑯᐦᒡᐦ ᒥᓯᓂᐦᐄᑭᓐᐦ ᐊᓂᑖᐦ ᓈᔑᓂᓪ ᓭᓐᑎᕐ ᐅᐦᒋ ᑖᐧᐹᐧᐃᓐ ᑭᔮᐦ ᐋᐦ ᐧᐄᐦ ᒦᓅᐱᔨᐦᑖᑭᓂᐧᐃᒡ ᒑᐧᑳᓐ ᐊᓂᑖᐦ ᐅᑖᐦᒡ ᑳ ᐄᐱᔨᒡ᙮

ᐋᐄ᙮ ᐋᐧᐋ ᓃᔨ ᐧᐋᒋᐦᒡ ᓂᒥᓯᓂᐦᐄᑭᓐ ᐋᐦ ᓂᑎᐧᐋᔨᐦᑎᒫᓐ᙮ ᐊᑎᑎᐤ ᐋ ᒋᑭ ᒌᐦ ᐧᐄᐦᑎᒧᐧᐃᓐ ᐅᐦᒋ ᐊᓐ ᑯᑎᒃ ᐊᐧᐋᓐ ᒑ ᒌᐦ ᐧᐋᐱᐦᑎᐦᒃ ᐊᓂᔮᐦ ᓂᒥᓯᓂᐦᐄᑭᓐᐦ ᐊᓂᑖᐦ ᓈᔑᓂᓪ ᓭᓐᑎᕐ ᑳᓂᐧᐋᔨᐦᑖᑯᐦᒡᐦ᙮

ᐄᐦᐄ᙮ ᒫᐤ ᐋᔑᓈᑯᐦᒡ ᐊᓐ ᓂᔅᑯᒨᓯᓂᐦᐄᑭᓐ ᓇᑎᐧᐊᔨᐦᑖᑯᐦᒡ᙮

ᒑᐧᑳᓐ ᐊᓐ ᐧᐋᐦᑖᑯᐦᒡ ᐅᑎᐦ ᒥᓯᓂᐦᐄᑭᓂᐦᒡ᙮

ᐋᑯᑖᐦ ᒫᒃ ᐋᔑᓈᑯᐦᒡ, ᓈᔥᑖᐧᐹᐦ ᒋᔥᑎᒫᐧᐃᓐ ᐊᓐ ᒑᐧᑳᓐ ᐧᐋᐦᑖᑯᐦᒡ ᐅᑎᐦ ᓂᔅᑯᒨᓯᓂᐦᐄᑭᓂᐦᒡ, ᐄᑖᔨᐦᑎᒥᓈ ᒑ ᑭᓂᐧᐋᔨᐦᑖᑯᐦᒡᐦ ᒋᒥᓯᓂᐦᐄᑭᓐᐦ ᐊᓂᑖᐦ ᓈᔑᓂᓪ ᓭᓐᑎᕐ, ᐋᐅᒄ ᐊᓐ ᓂᔅᑯᒧᐧᐃᓐ ᐋᔮᔨᓐ ᐅᑖᐦ ᓈᔑᓂᓪ ᓭᓐᑎᕐ᙮

ᒑ ᒋᔅᒋᓯᔨᓐ ᒌᔨ ᐊᓂᐦᐄ ᒋᒥᓯᓂᐦᐄᑭᓐᐦ ᑭᔮᐦ ᒌᔨ ᒋᑭ ᐧᐃᔮᔨᐦᑖᓐ ᒑ ᓂᐦᐋᔨᐦᑎᒧᐧᐃᓈ ᑯᑎᒃ ᐊᐧᐋᓐ ᒑ ᒌᐦ ᐋᐱᒋᐦᑖᑦ᙮

ᓃᐧᔕᔥᒡ ᒫᒃ ᐹᔅᑖᒋᓂᑭᓐᐦ ᐄᐦᑎᐦᑎᓐᐦ ᐊᓂᑎᐦ ᓂᔅᑯᒨᓯᓂᐦᐄᑭᓂᐦᒡ᙮ ᐋᑯᑎᐦ ᐧᐋᐦᑖᑯᐦᒡ ᒋᑎᐹᒋᒧᐧᐃᓐ ᑭᔮᐦ ᐋᑯᑎᐦ ᒫᓯᓈᑖᒡ ᑖᓐ ᒑ ᐄᔑᓈᑯᐦᒡ ᓂᑎᐧᐋᔨᐦᑎᒥᓈ ᑯᑎᒃ ᐊᐧᐋᓐ ᒑ ᐧᐋᐱᐦᑎᐦᒃ᙮ ᒌᐦ ᐧᐃᔮᔨᐦᑎᒥᓈ ᒫᒃ ᑖᐧᐹᐦ ᒑ ᒥᓯᓂᐦᐅᓱᔨᓐ, ᐊᓐ ᒥᓯᓂᐦᐄᒑᐅᑭᒥᒄ ᐊᓂᑎᐦ ᒫᒨ ᑳ ᐋᐱᑎᔑᔥᑎᑭᓂᐧᐃᒡ ᐋᐅᓂᒡ ᒑ ᐄᑎᔑᐦᐋᒡ ᐊᓂᑖᐦ ᓈᔑᓂᓪ ᓭᓐᑎᕐ᙮

ᔖᔥ ᒫᒃ ᒥᔥᑏᐦ ᓂᒌᐦ ᐧᐄᐦᑖᓈᓐ ᐊᓐ ᐧᐋᐦᒋᔅᒑᔨᐦᑖᑯᐦᒡ ᐅᐦᒋ ᐊᓂᑎᐦ ᓂᔅᑯᒨᓯᓂᐦᐄᑭᓂᐦᒡ᙮

ᐧᐋᐱᐦᑎᐦ ᒫ, ᐱᑯᓂᒑ, ᐊᓐ ᓃᔥᑎᒻ ᐹᔅᑖᒋᓂᑭᓐ ᐋᑯᑎᐦ ᐧᐋᐦᑖᑯᐦᒡ ᐱᔥᒡ ᐋᔑᓈᑯᐦᒡ ᐊᓐ ᒫᒨ ᐋᐦ ᐱᒦᐦᑭᑭᓂᐧᐃᒡ ᒑᐧᑳᓐ ᑭᔮᐦ ᐊᓐ ᐃᔨᐦᒡ ᐋᐦ ᐧᐄᐦ ᐄᔅᐱᔨᐦᑖᑭᓂᐧᐃᒡ ᐋᐦ ᐄᔑ ᓈᓂᑖᔑᒧᓈᓂᐧᐃᒡ᙮ ᐋᑯᑎᐦ ᐧᐋᐦᑖᑯᐦᒡ ᐊᓐ ᒑ ᒌ ᐄᔑ ᐧᐃᔮᔨᐦᑎᒥᓐ ᐅᐦᒋ ᐊᓂᐦᐄ ᒋᒥᓯᓂᐦᐄᑭᓐᐦ ᑳ ᐄᔑ ᐋᔨᒧᑎᒥᐦᒄ᙮ ᐅᐦᐄ ᒫᒃ ᒌᔨ ᒋᑭ ᐧᐃᔮᔨᐦᑖᓐ, ᒥᒄ ᒌᔨ᙮

ᐊᓐ ᓃᔓ ᑳ ᐄᒋᔥᑖᒡ ᐹᔅᑖᒋᓂᑭᓐ ᐋᑯᑎᐦ ᐧᐋᐦᑖᑯᐦᒡ ᐋᔑᓈᑯᐦᒡᐦ ᐊᓂᐦᐄ ᒥᓯᓂᐦᐄᒑᐅᑭᒥᑯᐦᒡ ᑳᓂᐧᐋᔨᐦᑖᑯᐦᒡᐦ, ᐊᓂᐦᐄ ᑭᔨᐧᐹ ᔖᔥ ᑳ ᐄᔑ ᐋᔨᒧᑎᒥᐦᒄᐦ:

* ᒥᓯᓂᐦᐄᑭᓐ ᒑ ᓵᑭᔅᒋᓂᑖᔨᓐ
* ᐋᐦ ᒥᓯᓈᑖᒡ ᐊᔥᑎᐹᒋᒧᐧᐃᓐ
* ᐋᐦ ᐹᐦᑖᑯᐦᒡ ᐊᔥᑎᐹᒋᒧᐧᐃᓐ
* ᐊᓐ ᑳ ᐄᔑ ᐧᐃᔮᔨᐦᑖᑯᐦᒡ ᒦᔥᑯᒡ ᒑ ᐄᔥᐱᔑ ᒥᔨᑭᐧᐃᔨᓐ

ᐄᐦᐄ, ᓂᒋᔅᒑᔨᐦᑖᓐ ᐋᐦ ᐃᐦᑎᑯᐦᒡᐦ ᓂᒥᓯᓂᐦᐄᑭᓐᐦ ᐅᐦᒋ ᐊᓐ ᓂᑎᐹᒋᒧᐧᐃᓐ᙮

ᐊᓐ ᓃᔓ ᑳ ᐄᑎᓯᓈᑖᒡ ᐹᔅᑖᒋᓂᑭᓐ ᐋᑯᑎᐦ ᐱᐦᑳᓐ ᐋᐦᑎᑯᐦᒡ ᐊᓐ ᒥᓯᓂᐦᐄᑭᓐ ᒑ ᓵᑭᔅᒋᓂᑖᔨᓐ ᓂᑎᐧᐋᔨᐦᑎᒥᓈ ᒌᔨ ᒋᒥᓯᓂᐦᐄᑭᓐᐦ᙮

ᐋᑯᑎᐦ ᐧᐋᐦᑖᑯᐦᒡ ᐊᓐ ᑳ ᐄᔑ ᐧᐃᔮᔨᐦᑖᑯᐦᒡ ᐊᓂᑖᐦ ᐅᐦᒋ ᑎᐹᔅᑯᓂᒑᐧᐃᓂᐦᒡ ᑯᐃᔅᒄ ᐋᐦ ᐧᐄᐦ ᓈᑭᑎᐧᐋᔨᐦᑖᑭᓂᐧᐃᒡᐦ ᐊᓂᐦᐄ ᒋᒥᓯᓂᐦᐄᑭᓐᐦ ᑭᔮᐦ ᐋᑳ ᒦᓐ ᑯᑎᒃ ᐊᐧᐋᓐ ᒑ ᐧᐋᐱᐦᑎᐦᒃ, ᑎᐧᐋᐦᒡ ᒋᑭ ᓂᔑᐧᐃᓈᒋᔥᑖᑭᓂᐤᐦ ᒥᒄ ᐋᑳ ᓂᑎᐧᐋᔨᐦᑎᒥᓈ ᑭᔮᐦ ᒌᔨ ᐧᐄᐦ ᑭᓂᐧᐋᔨᐦᑎᒫᓱᔨᓈ ᑭᔮᐦ ᒫᒃ ᐊᓂᑖᐦ ᓈᔑᓂᓪ ᓭᓐᑎᕐ ᒑ ᑭᓂᐧᐋᔨᐦᑖᑯᐦᒡᐦ᙮

ᐋᑯᑖᐦ, ᔖᔥ ᐊᔥᒌᐦ ᑭᓂᐧᐋᐱᐦᑖᓈᓂᐤ ᑭᔮᐦ ᐊᓐ᙮

ᐊᓐ ᒫᒃ ᓃᔓ ᑳ ᐄᑎᓯᓈᑖᒡ ᐹᔅᑖᒋᓂᑭᓐ ᐋᑯᑎᐦ ᐃᔮᔨᒧᑖᒡ ᓈᔑᓂᓪ ᓭᓐᑎᕐ᙮

ᓂᒋᔅᒑᔨᐦᑖᓐ ᐋᐦ ᒋᔅᑎᒫᐧᐃᐦᒡ ᒑ ᒌᐦ ᒋᔅᒑᔨᐦᑎᒫᓐ ᓂᑎᐧᐋᔨᐦᑎᒫᓈ ᑯᑎᒃ ᐊᐧᐋᓐ ᒑ ᐧᐋᐱᐦᑎᐦᒃ ᓂᒥᓯᓂᐦᐄᑭᓐᐦ᙮

ᐄᐦᐄ, ᑭᔨᐧᐹ ᑖᐧᐹᐦ᙮ ᐊᓐ ᒫ ᓈᔑᓂᓪ ᓭᓐᑎᕐ ᐋᔨᒧᑎᐦᑖᐤ ᐊᓂᑎᐦ ᑳᓂᐧᐋᔨᐦᑖᑯᐦᒡᐦ ᒥᓯᓂᐦᐄᑭᓐᐦ᙮

ᐊᓐ ᒫᒃ ᓂᔅᑯᒧᐧᐃᓐ ᒑ ᐄᔑ ᓂᐦᐄᐧᐋᐦᐄᑐᓈᓂᐧᐃᒡ ᐅᐦᒋ ᐊᓂᔮ ᑳ ᐄᔑ ᓈᓂᑖᔑᒧᒡ ᐊᓂᒌ ᑳᔖᐳᔥᑭᐦᒡ ᐅᔮᐦ ᒋᔅᑯᑎᒫᑑᑭᒥᒄᐦ ᐋᑯᑎᐦ ᑳ ᐅᐦᒋᐱᔨᒡ ᒑ ᒫᒨᐱᔥᑎᑭᓂᐧᐃᒡ ᐊᓂᑖᐦ ᒑ ᐄᔅᐱᔨᐦᑖᑭᓂᐧᐃᒡ ᒑᐧᑳᓐ ᐋᐦ ᐧᐄᐦ ᒥᔪᐱᔨᐦᑖᑭᓂᐧᐃᒡ ᐊᓐ ᑳ ᐄᔑ ᐅᔥᑖᐱᔨᐦᐄᐧᐋᒡ, ᒋᒋᔅᒑᔨᐦᑖᓈᒋᒑ ᐆ᙮

ᐋᑯᑎᐦ ᑳ ᐅᐦᒋ ᐅᔑᐦᑖᑭᓂᐧᐃᒡ ᐊᓐ ᓈᔑᓂᓪ ᓭᓐᑎᕐ ᐊᓂᑎᐦ ᒑ ᑭᓂᐧᐋᔨᐦᑖᑯᓂᔨᒡᐦ ᐊᓂᒌ ᑳᓈᓂᑖᔑᒧᒡ ᐋᐦ ᒥᓯᓈᑖᔨᒡᐦ ᐅᑎᐹᒋᒧᐧᐃᓂᐧᐋᐤᐦ ᑳ ᒫᐅᐦᑐᓂᑭᓂᐧᐃᐧᐃᔨᒡᐦ᙮

ᐊᓂᔮ ᒫᒃ ᑳ ᐄᔑ ᐧᐃᔮᔨᑎᐦᒡ ᐊᓂᒌ ᑳ ᓈᓂᑖᔑᒧᒡ ᑯᑎᒃᐦ ᐊᐧᐋᔨᐤᐦ ᒑ ᒌᐦ ᐧᐋᐱᐦᑎᒥᔨᒡᐦ ᐋᑯᑎᐦ ᐅᑎᐦ ᑭᔮᐦ ᒑ ᑭᓂᐧᐋᔨᐦᑖᑯᓂᔨᒡᐦ᙮ ᐋᐅᒄ ᐧᐋᐦᒋ ᐃᐦᑎᑯᐦᒡ ᐊᓐ ᓂᔅᑯᒨᓯᓂᐦᐄᑭᓐ ᒑ ᓵᑭᔅᒋᓂᑖᑭᓂᐧᐃᒡ᙮

ᒑᐧᑳᓐ ᒫᒃ ᐹᒦᐦᑭᑭᓂᐧᐃᒡ ᐊᓂᑖᐦ ᐅᐦᒋ ᓈᔑᓂᓪ ᓭᓐᑎᕐ᙮

ᐊᓐ ᒫᒃ ᓈᔑᓂᓪ ᓭᓐᑎᕐ ᐋᑯᑖᐦ ᐧᐋᐦᒋ ᑭᓂᐧᐋᐱᐦᑎᑭᓂᐧᐃᒡ ᐊᓂᑖᐦ ᐅᐦᒋ ᔫᓂᕕᕐᓯᑏ ᐅᕝ ᒫᓂᑐᐹ ᐊᓂᑎᐦ ᐧᐃᓂᐯᒃ᙮

ᐋᑯᑎᐦ ᒑᔅᑯᑎᒫᓱᓈᓂᐧᐃᒡ ᑭᔮᐦ ᐃᔮᔨᒧᑎᑭᓂᐧᐃᒡ ᒑ ᒌᐦ

* ᑭᓂᐧᐋᔨᐦᑖᑯᐦᒡ ᐊᓂᑖᐦ ᐅᑖᐦᒡ ᑳ ᐹᒋ ᐃᔨᔅᐱᔨᒡ ᒑᐧᑳᓐ ᑭᔮᐦ ᐋᑳ ᒑ ᐧᐃᓂᒋᔅᒋᓈᓂᐧᐃᒡ ᑳ ᐄᔅᐱᔨᐦᐄᐧᐋᒡᐦ ᐅᐦᐄ ᒋᔅᑯᑎᒫᑑᑭᒥᒄᐦ ᐊᓂᑎᐦ ᒑ ᑭᓂᐧᐋᔨᐦᑖᑯᓱᐧᐋᑯᐱᓈ ᐊᐧᐋᔑᔑᒡ
* ᐋᑳ ᓂᐦᑖ ᒑ ᐧᐃᓂᒋᔅᒋᓯᓈᓂᐧᐃᒡ ᑖᓐ ᑳ ᐄᔅᐱᔨᐦᐄᐧᐋᒡᐦ ᐅᐦᐄ ᒋᔅᑯᑎᒫᑑᑭᒥᒄᐦ
* ᒑ ᒋᔅᑖᔨᒫᑭᓂᐅᐧᐃᒡ ᐊᓂᒌ ᑳ ᔖᐳᔥᑭᐦᒡ, ᐊᓂᐦᐄ ᐃᐦᑖᐧᐃᓐᐦ ᑳᐦᑖᑭᐦᐄᒑᐱᔨᒡ ᐊᓐ ᑳᑐᑎᑭᓂᐧᐃᒡ, ᑭᔮᐦ ᑯᑎᑭᒡ ᐊᐧᐋᓂᒌ ᑳ ᒥᒋᑖᐦᑭᐦᐅᑯᒡ ᐅᔮᐦ ᒋᔅᑯᑎᒫᑑᑭᒥᒄᐦ
* ᐊᑎᑎᐤ ᒑ ᒌᐦ ᓈᓂᑑᒋᔅᒑᔨᐦᑖᑯᐦᒡ ᒑᐧᑳᓐ ᐅᐦᒋ ᐅᐦᐄ ᒋᔅᑯᑎᒫᑑᑭᒥᒄᐦ ᑭᔮᐦ ᑳ ᐄᔑ ᑖᐦᑭᐦᐅᑯᒡ ᐊᐧᐋᓂᒌ ᐅᐱᒫᑎᓰᐧᐃᓂᐧᐋᐦᒡ, ᑭᔮᐦ
* ᐊᑎᑎᐤ ᒑ ᒌᐦ ᐃᐦᑎᑯᐦᒡ ᑖᐧᐹᐧᐃᓐ, ᒦᓐ ᒑ ᒌᐦ ᒦᓄᐱᔨᒡ ᒑᐧᑳᓐ, ᑭᔮᐦ ᒑ ᒌᐦ ᒦᓂᐧᐋᑎᓰᓈᓂᐧᐃᒡ ᒥᓯᐦᑖ ᐅᑎᐦ ᑳᐦᓈᑖᐦ᙮

ᐋᑯᑎᐦ ᒫᒃ ᐅᑎᐦ ᓈᔑᓂᓪ ᓭᓐᑎᕐ ᒑ ᒌ ᐅᐦᒋᐱᔨᒡ ᒥᒄ ᐊᓐ ᐊᐧᐋᓐ, ᒑ ᒌᐦ ᓈᓂᑑᒋᔅᒑᔨᐦᑎᐦᒃ ᒑᐧᑳᔨᐤ, ᒑ ᒌᐦ ᒋᔅᑯᑎᒫᒑᑦ, ᑭᔮᐦ ᐊᓂᒌ ᑳ ᔖᐳᔥᑭᐦᒡ ᐅᔮ ᑭᔮᐦ ᐊᓂᔮᐦ ᐅᑐᑖᒥᐧᐋᐤᐦ ᒑ ᒌᐦ ᒋᔅᑯᑎᒫᓱᒡ ᑭᔮᐦ ᒑᒃ ᒑ ᓂᓯᑐᐦᑎᐦᒡ ᐊᓂᑎᐦ ᐅᐦᒋ ᐊᓂᔮᐦ ᒥᓯᓂᐦᐄᑭᓐᐦ ᐅᑎᐦ ᑳᓂᐧᐋᔨᐦᑖᑯᓂᔨᒡᐦ᙮

ᓂᓈᐦᑭᐤ ᒫᒃ ᑭᔮᐦ ᒋᑭ ᒌ ᐄᔑ ᐧᐄᒋᐦᐄᐧᐋᐤ ᐆ ᓈᔑᓂᓪ ᓭᓐᑎᕐ, ᒑ ᒌᐦ ᐧᐋᐱᐦᑎᔮᒡ ᒫᓂᑖᐤᐦ ᐋᔑᓈᑯᓂᔨᒡ ᑭᔮᐦ ᒥᒄ ᐊᓂᔮᐦ ᐊᐧᐋᔨᐤᐦ ᒑ ᒋᔅᑯᑎᒧᐧᐋᒡ ᐋᐦ ᐹᒋ ᑎᑯᔑᓂᔨᒡᐦ ᑭᔮᐦ ᒑ ᒌᐦ ᐄᔅᐱᔨᔨᒡ ᓂᓈᐦᑭᐤ ᐃᐦᑖᐧᐃᓂᐦᒡ ᓂᑎᐧᐋᔨᐦᑖᑯᓯᐧᑖᐧᐋ᙮

ᐅᒌ ᒫᒃ ᐊᓂᑎᐦ ᐃᔮᐱᑎᓰᒡ ᐅᑎᐦ ᓈᔑᓂᓪ ᓭᓐᑎᕐ ᑯᑎᒃᐦ ᑭᔮᐦ ᐊᐧᐋᔨᐤᐦ ᐧᐄᒑᐱᑎᓰᒫᐧᐃᒡ ᓂᓈᐦᑭᐤ ᐋᐦ ᐄᔑᓈᑯᓂᔨᒡᐦ ᑳ ᐄᔥᐹᔨᒡᐦ ᒋᔅᑯᑎᒫᑑᑭᒥᒄᐦ ᔫᓂᕕᕐᓯᑏᔅ, ᐧᑳᓕᒋᔅ ᑭᔮᐦ ᒥᒄ ᐊᓂᔮᐦ ᐊᐧᐋᔨᐤᐦ ᐋᐦ ᐄᔑ ᒫᒨᐱᔥᑎᒥᔨᒡᐦ ᒑᐧᑳᔨᐤ᙮

ᐋᑯᑖᐦ᙮ ᒋᑭ ᒌᐦ ᐧᐄᐦᑎᒧᐧᐃᓈ ᐊᐧᐋᓐ ᓈᑳᓂᔥᑭᐦᒃ ᐊᓂᔮ ᓈᔑᓂᓪ ᓭᓐᑎᕐ᙮

ᒥᐧᔮᐤ ᐊᓐ ᐋᔑ ᑯᐧᑳᒋᔅᒑᒧᔨᓐ᙮ ᐆ ᒫᒃ ᓈᔑᓂᓪ ᓭᓐᑎᕐ ᐃᐦᑖᐧᐃᒡ ᐊᓂᒌ ᐊᐧᐋᓂᒌ ᐋᐦ ᒫᒦᓂᐦᐧᐋᒡ ᐅᔮᐦ ᐅᑎᐦ ᐃᔮᐱᑎᓯᔨᒡᐦ᙮

ᐊᓂᒌ ᑳ ᔖᐳᔥᑭᐦᒡ ᐅᔮᐦ ᒋᔅᑯᑎᒫᑑᑭᒥᒄᐦ ᑭᔮᐦ ᒫᒃ ᐊᓂᔮᐦ ᐅᑐᑖᒥᐧᐋᐤᐦ ᑭᔮᐦ ᒫᒃ ᐋᔮᓂᔅᒑ ᐅᑐᑖᒥᐧᐋᐤᐦ, ᔫᓂᕕᕐᓯᑏ ᐅᕝ ᒫᓂᑐᐹ, ᑭᔮᐦ ᑯᑎᒃᐦ ᐊᐧᐋᔨᐤᐦ ᐋᐦ ᒫᒨᐱᔥᑎᒥᔨᒡᐦ ᓂᓈᐦᑭᐤ ᒑᐧᑳᔨᐤ ᐋᔪᐧᐃᑯᓐᐦ ᒥᓯᐧᐋ ᐧᐋᐦ ᐋᔥᒋᐱᔨᐦᐋᑭᓂᐧᐃᐧᐃᔨᒡᐦ᙮ ᒑᐧᑳᑦ ᒫᒃ ᒥᓯᐧᐋ ᐅᐦᒌ ᒫᒦᓂᐧᐋᐦᐄᒑᒡ ᐄᔨᔨᐦᒡ, ᒣᐃᑏ, ᑭᔮᐦ ᒫᒃ ᐄᔥᒌᒫᐦᒡ ᐄᑎᔅᑳᓈᓯᐅᒡ᙮

ᐋᑯᑖᐦ ᒦᓐ ᐧᐋᐦᒋ ᐧᐄᔓᒫᑭᓂᐅᐧᐃᒡ ᐅᒌ ᐃᔮᐱᑎᓰᒡ ᓈᔑᓂᓪ ᓭᓐᑎᕐ ᐊᓂᑖᐦ ᐅᐦᒋ ᐋᐦ ᒫᒨᐱᔨᒡᐦ ᐊᓂᔮᐦ ᑳ ᔖᐳᔥᑭᒥᔨᒡᐦ ᐅᔮᐦ ᒋᔅᑯᑎᒫᑑᑭᒥᒄᐦ ᔮᔨᑖ ᒑ ᒋᔅᒋᓯᓈᓂᐧᐃᒡ ᐊᐧᐋᓂᒌ ᐊᓂᒌ ᐃᔮᐱᔒᔥᑎᐧᐋᑭᓂᐅᐧᐃᒡ᙮

ᐊᓐ ᒫᒃ ᒥᓯᐧᐋ ᒑᐧᑳᓐ ᐃᔮᐱᑎᐦᒡ ᐊᓂᑎᐦ ᒫᓂᑐᐹ ᓈᔥᒡ ᐋᐦ ᐧᐄᐦ ᓈᑭᑎᐧᐋᔨᐦᑖᑯᐦᒡ ᒑᐧᑳᓐ ᑭᔮᐦ ᐊᓂᐦᐄ ᐧᐄᔓᐧᐋᐧᐃᓐᐦ ᐋᐦ ᐧᐄᐦ ᓈᓂᑑᒋᔅᒑᔨᐦᑎᐦᒃ ᐊᐧᐋᓐ ᒑᐧᑳᔨᐤ ᐅᐦᒋ ᐋᑳ ᓂᑎᐧᐄ ᒑ ᐃᐦᑐᑎᑭᓂᐧᐃᒡ ᒑᐧᑳᓐ ᑭᔮᐦ ᐋᑳ ᓂᑎᐧᐄ ᒑ ᒌᐦ ᒥᓯᐦᑖᐱᔨᒡ ᒑᐧᑳᓐ ᐋᐅᒄ ᐃᔮᐱᑎᐦᒡ ᐊᓂᑎᐦ ᓈᔑᓂᓪ ᓭᓐᑎᕐ ᐅᐦᒋ ᐊᓂᐦᐄ ᒥᓯᓂᐦᐄᑭᓐᐦ ᐊᓂᑎᐦ ᑳᓂᐧᐋᔨᐦᑕᑯᐦᒡᐦ᙮

ᑖᓂᑖᐦ ᒫᒃ ᒑ ᐃᐦᑐᑎᑭᓂᐧᐃᒡᐦ ᐊᓂᐦᐄ ᓂᒥᓯᓂᐦᐄᑭᓐᐦ ᐊᓂᑖᐦ ᐄᔑ ᓈᔑᓂᓪ ᓭᓐᑎᕐ ᓂᑎᐧᐋᔨᐦᑎᒫᓈ ᑯᑎᒃ ᐊᐧᐋᓐ ᒑ ᒌᐦ ᑭᓂᐧᐋᐱᐦᑎᐦᒃ᙮

ᐊᓂᒌ ᒫᒃ ᐃᔮᐱᑎᓰᒡ ᐊᓂᑖᐦ ᓈᔑᓂᓪ ᓭᓐᑎᕐ ᔮᔨᑖ ᐧᐄᐦ ᓅᒑᔨᐦᑎᒧᒡ ᑭᔮᐦ ᐧᐄᐦ ᒋᔅᑖᔨᐦᑎᒧᒡ ᐊᓂᔮᐦ ᒥᓯᐧᐋ ᒥᓯᓂᐦᐄᑭᓐᐦ ᑳᓂᐧᐋᔨᐦᑎᔮᑭᓂᐅᐧᐃᒡ ᑭᔮᐦ ᓂᒧᐃ ᓈᔥᑎᔨᒡ ᐧᐄᐦ ᐧᐃᓂᑐᑎᐧᐋᐧᐃᒡ ᐊᓂᔮᐦ ᑳᐦ ᔖᐳᔥᑭᒥᔨᒡᐦ ᐅᔮᐦ ᒋᔅᑯᑎᒫᑑᑭᒥᒄᐦ, ᑭᔮᐦ ᒥᒄ ᐊᓂᔮᐦ ᐊᐧᐋᔨᐤᐦ ᑳ ᑖᐦᑭᐦᐅᑯᔨᒡᐦ ᐅᔮᐦ ᒋᔅᑯᑎᒫᑑᑭᒥᒄᐦ᙮

ᐊᓂᑖᐦ ᒫᒃ ᐅᐦᒋ ᓈᔑᓂᓪ ᓭᓐᑎᕐ ᑭᔨᐧᐹ ᒑ ᒥᔮᒡ ᐊᓂᔮᐦ ᐊᑎᑎᐤ ᐧᐋᐦ ᓈᓂᑑᒋᔅᒑᔨᐦᑎᒥᔨᒡᐦ ᒑᐧᑳᔨᐤ, ᐅᑐᑖᒥᒫᐤᐦ, ᑭᔮᐦ ᒥᒄ ᐊᓂᔮᐦ ᐊᐧᐋᔨᐤᐦ ᐹᑎᒫᐦ ᑭᔨᐧᐹ ᒥᒄ ᑭᔨᐧᐹ ᐋᐦ ᑭᓂᐧᐋᐱᐦᑎᐦᒡ ᑖᐧᐹᐦ ᐋᔑᓈᑯᓂᔨᐧᑳ ᑯᑎᒃᐦ ᐊᐧᐋᔨᐤᐦ ᒑ ᒌᐦ ᐧᐋᐱᑎᒥᔨᒡᐦ ᐊᓂᔮ ᑳ ᐄᔑ ᑎᐹᒋᒧᓈᓂᐧᐃᐧᐃᔨᒡ᙮ ᑯᑎᒃᐦ ᒫᒃ ᐊᓂᐦᐄ ᑎᐹᒋᒧᐧᐃᓐᐦ ᐹᑎᔥ ᓈᔥᒡ ᐊᓂᑖᐦ ᐹᑎᒫᐦ ᒥᐦᒑᑐᐱᐳᓐᐦ ᐄᔮᒄ ᒑ ᒌᐦ ᐧᐋᐱᐦᑎᔨᐧᐋᓂᐧᐃᒡᐦ᙮

ᐊᐱᔒᔥ ᒫᒃ ᐃᔨᐦᒡ ᐄᔑᓈᑯᓐᐦ ᐧᐄᔓᐧᐋᐧᐃᓐᐦ ᐅᐦᒋ ᐊᓂᐦᐄ ᒥᓯᓂᐦᐄᑭᓐᐦ ᒫᒨ ᐋᐦ ᒌᐦ ᐋᐱᑎᔒᔥᑎᑭᓂᐧᐃᒡᐦ ᑭᔮᐦ ᐃᔨᐦᒡ ᐋᐦ ᒌᐦ ᐄᔅᐱᔨᐦᑖᑭᓂᐧᐃᒡ ᒑᐧᑳᓐ᙮ ᐋᑯᑖᐦ ᒥᒄ ᒑ ᒌᐦ ᓂᐦᐋᔨᐦᑎᑭᓂᐧᐃᒡ ᐊᓂᑖᐦ ᐅᐦᒋ ᓈᔑᓂᓪ ᓭᓐᑎᕐ ᐊᓐ ᐧᐋᒋᐦᒡ ᑳ ᓈᓂᑖᔑᒧᑦ ᒑ ᐧᐄᒋᐦᐋᑭᓂᐧᐃᑦ ᒌᐦ ᐧᐃᔮᔨᐦᑎᐦᑳ ᐱᔥᒡ ᒥᒄ ᒑ ᒌᐦ ᐧᐋᐱᐦᑎᑭᓂᐧᐃᐧᐃᔨᒡ ᑭᔮᐦ ᒫᒃ ᒥᓯᐧᐋ ᒑ ᒌᐦ ᐧᐋᐱᐦᑎᑭᓂᐧᐃᐧᐃᔨᒡ ᐊᓂᔮ ᐅᑎᐹᒋᒧᐧᐃᓐ᙮ ᐊᓐ ᒫᒃ ᓂᔥᑐ ᑳ ᐄᑎᓯᓈᑖᒡ ᐹᔅᑖᒋᓂᑭᓐ ᐊᓂᑎᐦ ᓂᔅᑯᒨᓯᓂᐦᐄᑭᓂᐦᒡ ᐋᑯᑎᐦ ᒥᒋᓐ ᐧᐋᐦᑖᑯᐦᒡ ᐅᔮ ᓃᔓᔨᒡ ᒑ ᒌᐦ ᐃᐦᑎᒃ ᐊᐧᐋᓐ ᐅᐦᒋ ᐊᓂᔮᐦ ᐧᐄᔨ ᐧᐋᒋᐦᒡ ᐅᒥᓯᓂᐦᐄᑭᓐᐦ᙮

ᐋᐦᐧᒫᔮᐦ ᒫᒃ ᒥᒋᓐ ᐧᐄᐦᑖᑯᐦᒡ ᒑᐧᑳᓐ ᐅᐦᒋ ᐆ ᒑ ᒌ ᐄᔑ ᐧᐃᔮᔨᐦᑖᑯᐦᒡ, ᒋᑭ ᒌᐦ ᐧᐄᐦᑎᒧᐧᐃᓈ, ᐊᑎᑎᐤ ᐧᐄᐦ ᒋᔅᒑᔨᐦᑎᒫᓈ ᒑᐧᑳᓐ ᐅᐦᒋ ᐊᓐ ᓈᔑᓂᓪ ᓭᓐᑎᕐ ᑭᔮᐦ ᒫᒃ ᐧᑳᐧᔖᓐ ᒑ ᒌᐦ ᐊᔨᒥᐦᐄᒃ ᐊᐧᐋᓐ ᐊᓂᑖᐦ, ᑖᓂᑖᐦ ᒑ ᐃᐦᑎᔮᓐ᙮

ᐋᑯᑖᐦ, ᐃᐦᑎᑯᓐ ᐊᓂᑖᐦ ᒑ ᒌᐦ ᐅᐦᒋ ᓂᓈᐦᑭᐤ ᒌᐦ ᓈᓂᑑᒋᔅᒑᔨᐦᑎᒥᓐ ᐊᓐ ᓈᔑᓂᓪ ᓭᓐᑎᕐ᙮

ᐋᑯᑖᐦ ᐅᑖᐦ ᒑ ᒌᐦ ᐄᔅᐱᔨᔨᓐ ᑳᒥᔑᓈᔥᑖᐱᔨᔑᒡ ᐋᐦ ᐋᐱᒋᐦᑖᔨᓐ ᐊᑎᑎᐤ ᐧᐄᐦ ᒋᔅᒑᔨᐦᑎᒥᓈ ᒑᐧᑳᓐ: [nctr.ca/archives.php](http://nctr.ca/archives.php).

ᑭᔮᐦ ᒫᒃ ᐅᑖᐦ ᒫᒨ ᐋᐦ ᐋᐱᑎᔖᔥᑎᑭᓂᐧᐃᒡ ᒑᐧᑳᓐ: MyRecordsMyChoice.ca

ᐋᑯᑖᐦ ᑭᔮᐦ ᒑ ᒌ ᐄᔑ ᐊᔨᒥᔨᓐ ᓈᔑᓂᓪ ᓭᓐᑎᕐ ᒑ ᒌᐦ ᑯᐧᑳᒋᔅᒑᒧᔨᓐ ᒑᐧᑳᓐ ᐅᑖᐦ: **1-855-415-4534**

ᐋᑯᐦ ᒫᒃ, ᑳ ᐄᔑᔨᓐ ᓂᑎᐧᐋᔨᐦᑎᒫᓈ ᑯᑎᒃ ᐊᐧᐋᓐ ᒑ ᐧᐋᐱᐦᑎᐦᒃ ᓂᒥᓯᓂᐦᐄᑭᓐᐦ ᐊᓂᑖᐦ ᐅᐦᒋ ᓈᔑᓂᓪ ᓭᓐᑎᕐ ᓃᔓᔨᒻ ᐆ ᒑ ᒌᐦ ᐃᐦᑐᑎᒫᓐ᙮

ᐄᐦᐄ, ᐊᓐ ᒫᒃ ᓃᔓᔨᒡ ᒑ ᒌᐦ ᓂᐦᐋᔨᐦᑎᒥᐦᐄᑯᔨᓐ ᐋᐅᒄ ᐱᔥᒡ ᒑ ᒌᐦ ᐧᐋᐱᐦᑎᑭᓂᐧᐃᒡ ᐊᓐ ᓂᑎᐹᒋᒧᐧᐃᓐ ᑭᔮᐦ ᒫᒃ ᒥᓯᐧᐋ ᒑ ᒌᐦ ᐧᐋᐱᐦᑎᑭᓂᐧᐃᒡ᙮ ᑭᓂᐧᐋᐱᐦᑎᐦᑖᐤ ᒫ ᐅᐦᐄ ᐊᓂᑎᐦ ᓂᔥᑐ ᑳ ᐄᑎᓯᓈᑖᒡ ᐹᔅᑖᒋᓂᑭᓐ ᓂᔅᑯᒨᓯᓂᐦᐄᑭᓂᐦᒡ᙮

ᓂᐧᐃᒡ ᐃᔮᔨᒫᓯᓈᑯᓐ᙮

ᓂᒧᐃ ᓈᔥᒡ᙮ ᐊᓐ ᒫᒃ ᒑᐧᑳᓐ ᐃᔨᐦᒡ ᐋᔑᓈᑯᐦᒡ ᐅᐦᐄ ᓃᔓᔨᒡ ᒑᐧᑳᓂᐦᐄ ᐱᔥᒡ ᒑ ᒌᐦ ᒋᔅᒑᔨᐦᑖᑯᐦᒡ ᑭᔮᐦ ᒫᒃ ᒥᓯᐧᐋ ᒑ ᒌᐦ ᒋᔅᒑᔨᐦᑖᑯᐦᒡ ᐋᔪᐧᐃᒄ ᐋᑳ ᒑ ᐧᐄᐦᑎᐦᒃ ᒋᑎᓯᓂᐦᑳᓱᐧᐃᓂᔨᐤ ᑭᔮᐦ ᑯᑎᒋᔨᐤ ᒑᐧᑳᔨᐤ ᐊᓂᑎᐦ ᒑ ᒌ ᐅᐦᒋ ᒋᔅᒑᔨᐦᑖᑯᓯᐧᐃᑦ᙮ ᐋᐅᒄ ᐆ ᒥᒄ ᒌᔨ ᒑ ᒌᐦ ᑭᓂᐧᐋᔨᐦᑎᒫᓱᔨᓐ᙮

ᐊᓂᑖᐦ ᒫᒃ ᓈᔑᓂᓪ ᓭᓐᑎᕐ ᐧᐄᐦ ᑭᓂᐧᐋᔨᐦᑎᔨᐧᐋᔨᓈ ᐊᓂᐦᐄ ᒋᒥᓯᓂᐦᐄᑭᓐᐦ ᐋᑳ ᑭᔨᐧᐹ ᓂᑎᐧᐋᔨᐦᑎᒥᓈ ᒑ ᒌᐦ ᐧᐋᐱᐦᑎᔨᐧᐋᓂᐧᐃᒡᐦ, ᐋᑯᑎᐦ ᒑ ᐧᐄᐦᑎᒥᓐ ᐱᔥᒡ ᒥᒄ ᐊᓐ ᒑᐧᑳᓐ ᒑ ᒌᐦ ᐧᐋᐱᐦᑎᑭᓂᐧᐃᒡ᙮

ᐊᓂᑖᐦ ᒫᒃ ᓈᔑᓂᓪ ᓭᓐᑎᕐ ᐧᐄᐦ ᑭᓂᐧᐋᔨᐦᑎᔨᐧᐋᔨᓈ ᐊᓂᐦᐄ ᒋᒥᓯᓂᐦᐄᑭᓐᐦ ᐋᐦ ᒥᓯᓈᑖᒡ ᑭᔨᐧᐹ ᐊᓐ ᒋᑎᓯᓂᐦᑳᓱᐧᐃᓐ, ᐋᑯᑎᐦ ᒑ ᐧᐄᐦᑎᒥᓐ ᒥᓯᐧᐋ ᒑᐧᑳᓐ ᒑ ᒌᐦ ᐧᐋᐱᐦᑎᑭᓂᐧᐃᒡ᙮

ᐋᑯᑖᐦ, ᓂᓂᓯᑐᐦᑖᓐ ᐊᓂᐦᐄ ᓃᔓ ᐃᔨᐦᒡ ᐋᐦ ᐄᔑᓈᑯᐦᒡᐦ᙮ ᒋᔅᑎᒫᐧᐃᓐ ᒫᒃ ᐊᓐ᙮

ᐄᐦᐄ, ᐋᑯᑖᐦ ᐋᔑᓈᑯᐦᒡ᙮ ᐋᑯᐦ ᒫᒃ ᐊᑎᑎᐤ ᒥᓐ ᐊᐱᔒᔥ ᓂᑭ ᐧᐋᐧᐄᐦᑖᓐ ᒑᐧᑳᓐ᙮

ᐊᓐ ᒫᒃ ᒥᒄ ᐱᔥᒡ ᒑᐧᑳᓐ ᐋᐦ ᓂᑎᐧᐋᔨᐦᑎᒥᓐ ᒑ ᐧᐋᐱᐦᑎᑭᓂᐧᐃᒡ ᒋᒥᓯᓂᐦᐄᑭᓐᐦ ᐊᓂᒌ ᓈᔑᓂᓪ ᓭᓐᑎᕐ ᒋᑭ ᒌᐦ ᐱᔥᑎᔓᐧᐋᑖᐧᐃᒡ ᐊᓂᔮᐦ ᐧᐋᐦ ᓈᓂᑑᒋᔅᒑᔨᐦᑎᒥᔨᒡᐦ ᒑ ᒌᐦ ᐧᐋᐱᐦᑎᒥᔨᒡᐦ ᑭᔮᐦ ᒑ ᒌᐦ ᐋᐦᐱᒋᐦᑖᔨᒡᐦ ᐊᓂᔮᐦ ᒋᒥᓯᓂᐦᐄᑭᓐᐦ᙮ ᐊᓂᒌ ᒫᒃ ᐊᐧᐋᓂᒌ ᓈᐦᐋᔨᐦᑖᑯᓯᒡ ᔮᔨᑖ ᑭᑎᑭᓂᐧᐋᐱᐦᑎᒧᒡ ᐊᓂᔮᐦ ᐧᐄᔓᐧᐋᐧᐃᓐᐦ ᑳᓂᐧᐋᐱᐦᑎᑭᓂᐧᐃᐧᐃᔨᒡᐦ ᐊᓂᑎᐦ ᔫᓂᕕᕐᓯᑏ ᑭᔮᐦ ᔮᔨᑖ ᑭᑎ ᓅᒑᔨᐦᑎᒧᒡ ᐊᓂᔮ ᒑᐧᑳᔨᐤ ᒑ ᑭᓂᐧᐋᐱᐦᑎᒧᐧᐋᑯᐱᓈ ᐊᓂᔮ ᑭᔨᐧᐹ ᒑᐧᑳᔨᐤ ᐋᑳ ᓂᑎᐧᐋᔨᐦᑖᑯᓂᔨᒡ ᒥᒄ ᐊᓂᔮᐦ ᐊᐧᐋᔨᐤᐦ ᒑ ᒋᔅᒑᔨᑎᒥᔨᒡᐦ᙮ ᐊᓂᔮᐦ ᒫᒃ ᒥᓯᓂᐦᐄᑭᓐᐦ ᒑ ᓂᐦᐋᔨᐦᑎᐦᒡᐦ ᒑ ᐧᐋᐱᐦᑎᑭᓂᐧᐃᐧᐃᔨᒡᐦ ᓈᔑᓂᓪ ᓭᓐᑎᕐ ᔮᔨᑖ ᑭᑎ ᓈᑭᑎᐧᐋᔨᐦᑎᒧᒡ ᐋᑳ ᓈᔥᑎᔨᒡ ᒑ ᒥᓯᓈᑖᔨᒡ ᐊᓂᑎᐦ ᒌᔨ ᐧᐋᒋᐦᒡ ᒑ ᒌ ᐅᐦᒋ ᒋᔅᒑᔨᐦᑖᑯᓱᐧᐃᑦ᙮

ᐊᓐ ᒫᒃ ᐧᐄ ᐋᐦ ᓂᐦᐋᔨᐦᑎᒥᓐ ᒥᓯᐧᐋ ᒑᐧᑳᓐ ᒑ ᒌᐦ ᐋᐱᑎᐦᒡ ᐅᐦᒋ ᐊᓂᐦᐄ ᒌᔨ ᒋᒥᓯᓂᐦᐄᑭᓐᐦ ᐋᑯᑎᐦ ᒑ ᓂᐦᐋᔨᐦᑎᐦᒡᐦ ᓈᔑᓂᓪ ᓭᓐᑎᕐ ᒑ ᒌᐦ ᐋᐱᒋᐦᑖᔨᒡᐦ ᐊᓂᔮᐦ ᐊᑎᑎᐤ ᐧᐋᐦ ᓈᓂᑑᒋᔅᒑᔨᐦᑎᒥᔨᒡᐦ ᒑᐧᑳᔨᐤ, ᐊᓂᔮᐦ ᒑᔅᑯᑎᒫᒑᔨᒡᐦ, ᐊᓂᔮᐦ ᐧᐋᒑᐱᑎᓰᒫᒡ, ᑭᔮᐦ ᒥᒄ ᐊᓂᔮᐦ ᐊᐧᐋᔨᐤᐦ ᐧᐋᐦ ᐧᐋᐱᐦᑎᒥᔨᒡᐦ᙮ ᐋᐅᒄ ᒑ ᐅᐦᒋ ᐋᐱᒋᐦᑖᑭᓂᐧᐃᒡᐦ ᐊᓂᐦᐄ ᒋᒥᓯᓂᐦᐄᑭᓐᐦ ᐊᑎᑎᐤ ᒑ ᒌᐦ ᓂᓯᑐᐦᑎᑭᓂᐧᐃᒡ ᐊᓐ ᓈᐦᐋᐤ ᑳ ᐄᔅᐱᔨᐦᐄᐧᐋᒡᐦ ᐅᐦᐄ ᒋᔅᑯᑎᒫᑑᑭᒥᒄᐦ᙮

ᒑᒃ ᒫᒃ ᐊᓂᑖᐦ ᐄᔑ ᓃᔥᑖᒥᐦᒡ ᑭᔮᐦ ᔮᔨᑖ ᐋᐦ ᑭᓂᐧᐋᐱᐦᑎᑭᓂᐧᐃᒡ ᑖᓐ ᓈᐦᐋᐤᐦ ᑳ ᐄᔑ ᒥᒋᐱᔨᐦᐄᑯᔨᓐ ᐊᓂᑖᐦ ᑳ ᑭᓂᐧᐋᔨᐦᑖᑯᓯᔨᓐ ᐋᑯᑎᐦ ᐃᔮᒄ ᒑ ᒌᐦ ᓅᑯᐦᑖᑭᓂᐧᐃᒡ ᒌᔨ ᒋᑎᓯᓂᐦᑳᓱᐧᐃᓐ᙮ ᐋᔪᐧᐃᒄ ᑭᔮᐦ ᓈᔥᒡ ᒑ ᐧᐄᐦ ᓈᓈᑭᒋᐦᑖᒡ ᐋᑳ ᒦᓐ ᑯᑎᒃᐦ ᐊᐧᐋᔨᐤᐦ ᒑ ᐋᐱᒋᐦᑖᔨᒡᐦ ᑯᑎᒃᐦ ᐊᐧᐋᔨᐤᐦ ᐊᓂᔮᐦ ᒋᒥᓯᓂᐦᐄᑭᓐᐦ ᑭᔮᐦ ᐋᑳ ᒑ ᒌ ᐅᐦᒋ ᐊᔨᒥᐦᐄᔅᒃ ᐊᐧᐋᓐ ᐋᑳ ᑭᔨᐧᐹ ᒌᔨ ᐱᑎᒫ ᓂᐦᐋᔨᐦᑎᒧᑦ᙮

ᐊᓂᑖᐦ ᑎᐹᔅᑯᓂᒑᑭᒥᑯᐦᒡ ᑭᔮᐦ ᐊᓐ ᑳ ᐄᔑ ᓈᓂᑖᔑᒧᔮᓐ, ᒥᔥᑏ ᓂᒌᐦ ᐱᒋᔅᑎᓈᓐ ᒑᐧᑳᓐ ᓃᔨ ᑳ ᐄᔑ ᑖᐦᑭᐦᐅᑯᔮᓐ ᑭᔮᐦ ᑯᑎᑭᒡ ᐊᐧᐋᓂᒌ ᐋᐦ ᒌᐦ ᐧᐄᐦᐄᐧᑳᐤ᙮ ᑳ ᐄᔑᔨᓐ ᓂᑎᐧᐋᔨᐦᑎᒫᓈ ᐊᓂᐦᐄ ᓂᒥᓯᓂᐦᐄᑭᓐᐦ, ᐊᓂᑎᐦ ᐋᐦ ᒌᐦ ᐋᔨᒧᒥᐧᑳᐤ ᑯᑎᑭᒡ ᐊᐧᐋᓂᒌ ᐋᑳ ᒑ ᒥᓯᓈᓱᒡ ᐊᓂᑎᐦ᙮ ᐋᑯᑖᐦ ᐋ ᒑ ᐄᔑᓈᑯᐦᒡ ᑭᔮᐦ ᐅᑎᐦ᙮

ᐄᐦᐄ, ᐋᑯᑖᐦ ᒑ ᐄᔑᓈᑯᐦᒡ᙮ ᐊᓂᑎᐦ ᒫᒃ ᑖᑖᐅᒡ ᐊᓐ ᓂᔥᑐ ᑳ ᐄᑎᓯᓈᑖᒡ ᐹᔅᑖᒋᓂᑭᓐ ᐋᑯᑎᐦ ᐧᐋᐦᑖᑯᐦᒡ ᑯᑎᑭᒡ ᑭᔮᐦ ᐊᐧᐋᓂᒌ ᒑ ᒌ ᐅᐦᒋ ᒋᔅᒑᔨᐦᑖᑯᓯᒡ ᒑ ᑳᓰᓰᓂᐦᐧᐋᑭᓂᐅᐧᐃᒡ ᐋᐦᐧᒫᔮᐦ ᐱᒋᔅᑎᓂᑭᓂᐧᐃᒡᐦ ᐊᓂᑖᐦ ᓈᔑᓂᓪ ᓭᓐᑎᕐ᙮ ᐋᔪᐧᐃᒄ ᐋᑯᐦ ᐊᓂᔮ ᐋᐦ ᓅᒑᔨᒫᑭᓂᐅᐧᐃᒡ ᐋᑳ ᒑ ᐧᐄᐦᑖᑯᓂᔨᒡ ᒑᐧᑳᔨᐤ ᐅᐦᒋ ᐧᐄᔨᐧᐋᐤ᙮

ᑖᐹ ᓂᒑᔥᑎᓈᐦᐅᓐ ᑖᐧᐹᐦ ᐧᐋᐦ ᐧᐋᐱᐦᑎᒧᐧᐋᐧᐋᓈ ᐊᓂᐦᐄ ᓃᔨ ᓂᒥᓯᓂᐦᐄᑭᓐᐦ᙮ ᒥᒄ ᒫᒃ ᓂᐧᐄᐦ ᐧᐋᐱᐦᑖᓐ ᐋᐦᐧᒫᔮᐦ ᐧᐃᔮᔨᐦᑎᒫᓐ ᐊᓂᑖᐦ ᓈᔑᓂᓪ ᓭᓐᑎᕐ ᒑ ᐱᒋᔅᑎᓂᒫᓐ ᒑ ᑭᓂᐧᐋᔨᐦᑖᑯᐦᒡᐦ, ᓂᑭ ᒌᐦᑎᓐ ᐋ ᒫᒃ ᐅᑖᐦ᙮

ᐄᐦᐄ᙮ ᐊᓐ ᐧᐄᐦ ᐃᐦᑐᑎᒥᓈ ᒑ ᓵᑭᔅᒋᓂᑖᔨᓐ ᑭᔮᐦ ᒑ ᐄᑎᔑᐦᐋᒥᓐ ᐊᓐ ᒋᓂᔅᑯᒨᓯᓂᐦᐄᑭᓐ ᑳ ᐋᔨᒧᑎᒥᐦᒄ ᐋᐦ ᒌᐦ ᓂᑎᐧᐋᔨᐦᑎᒥᓐ ᐊᓂᐦᐄ ᒌᔨ ᒋᒥᓯᓂᐦᐄᑭᓐᐦ᙮

ᐃᐦᑎᑯᓈ ᒦᓐ ᐊᑎᑎᐤ ᒑᐧᑳᓐ ᒑ ᐧᐄᐦ ᓂᓯᑐᐦᑎᒫᓐ ᐅᐦᒋ ᐊᓐ ᒑ ᒌᐦ ᑭᓂᐧᐋᔨᐦᑖᑯᐦᒡᐦ ᐊᓂᐦᐄ ᓂᒥᓯᓂᐦᐄᑭᓐᐦ ᐊᓂᑖᐦ ᓈᔑᓂᓪ ᓭᓐᑎᕐ᙮

ᐊᐱᔒᔥ᙮

ᐊᓂᑎᐦ ᓂᔥᑐ ᑳ ᐄᑎᓯᓈᑖᒡ ᐹᔅᑖᒋᓂᑭᓂᐦᒡ ᓂᔅᑯᒨᓯᓂᐦᐄᑭᓂᐦᒡ ᐋᑯᑎᐦ ᐧᐋᐦᑖᑯᐦᒡ ᐊᓐ ᐋᐦ ᑭᓂᐧᐋᔨᐦᑎᔨᐧᐋᔨᓐ ᒋᒥᓯᓂᐦᐄᑭᓐᐦ ᐊᓂᑖᐦ ᓈᔑᓂᓪ ᓭᓐᑎᕐ ᒋᑭ ᐧᐄᒋᐦᐄᑯᐧᐃᒡ ᐊᓂᒌ ᐋᔮᓂᔅᒑ ᒑ ᐋᑎ ᐱᒫᑎᓰᒡ ᒑ ᓂᓯᑐᐦᑎᐦᒡ ᐊᓂᔮ ᑳ ᐹᒋ ᐃᔨᔅᐱᔨᔨᒡ ᑭᔮᐦ ᑳ ᐄᔑ ᑖᐦᑭᐦᐄᒑᐱᔨᔨᒡ ᒋᔅᑯᑎᒫᑑᑭᒥᑯᐦᒡ ᑳ ᐃᐦᑎᔮᑭᓂᐅᐧᐃᔨᒡᐦ ᐄᔨᔨᐤ, ᐄᔥᒌᒫᐤ ᑭᔮᐦ ᒣᐃᑏ ᐊᐧᐋᔑᔥᐦ ᑭᔮᐦ ᐊᓂᑖᐦ ᑳ ᐅᐦᒋᔨᒡᐦ᙮ ᒋᔅᑎᒫᐧᐃᓐ ᒫᒃ ᐆ ᒑ ᒋᔅᒑᔨᐦᑖᑯᐦᒡ ᒑ ᐧᐄᒋᐦᐄᐧᐋᒡ ᑭᔮᐦ ᒑᐧᑳᓐ ᒑ ᐅᐦᒋ ᐱᒋᔅᑎᓂᑭᓂᐧᐃᒡᐦ ᐅᑖᐦ ᑯᑎᑭᒡ ᐊᐧᐋᓂᒌ ᒑ ᒌᐦ ᐧᐋᐱᐦᑎᐦᒡ ᒋᒥᓯᓂᐦᐄᑭᓐᐦ᙮

ᐊᓐ ᒫᒃ ᐅᑎᓂᒥᓈ ᐋᑳ ᒥᓯᐧᐋ ᒑ ᒌᐦ ᐧᐋᐱᐦᑎᑭᓂᐧᐃᒡᐦ ᒋᒥᓯᓂᐦᐄᑭᓐᐦ, ᐋᑎ ᑭᔨᐧᐹ ᐄᔑᓈᑯᐦᒡ ᐋᑳ ᒑ ᒋᔅᒑᔨᐦᑎᔨᐧᐋᓂᐧᐃᒡ ᐊᓐ ᒌᔨ ᒥᒄ ᒑ ᒋᔅᒑᔨᐦᑎᒧᐧᐃᐱᓈ, ᐊᔮᐱᒡ ᐃᐦᑎᑯᓐ ᐅᑖᐦ ᐅᐦᒋ ᓈᔑᓂᓪ ᓭᓐᑎᕐ ᑭᔮᐦ ᒫᒃ ᐊᐧᐋᓐ ᐋᐦ ᓈᓂᑑᒋᔅᒑᔨᐦᑎᐦᒃ ᒑᐧᑳᔨᐤ ᒑ ᒌᐦ ᒋᔅᒑᔨᐦᑖᑯᓱᐧᐃᑦ ᒌᔨ ᐋᐦ ᐋᐧᐃᐧᐃᑦ ᐋᑳ ᑭᔨᐧᐹ ᐧᐃᔥᑦ ᐧᐋᐦ ᐋᔨᐦᑎᓈᓂᐧᐃᒡ᙮ ᒌᔨ ᒫᒃ ᒋᐧᐃᔮᔨᐦᑖᓐ ᑭᔮᐦ ᐊᔥᑖᐧᐹᐅᒑᔨᒫᐧᐃᒡ ᓈᔑᓂᓪ ᓭᓐᑎᕐ ᒑ ᐧᐃᔮᔨᒫᒡ ᑖᓂᔮᐦ ᐊᓂᔮᐦ ᐊᐧᐋᔨᐤᐦ ᒑ ᐧᐋᐱᐦᑎᒥᔨᐦᒡ ᒋᒥᓯᓂᐦᐄᑭᓐᐦ᙮

ᐊᓐ ᒫᒃ ᐧᐃᔮᔨᐦᑎᒥᓈ ᒥᓯᐧᐋ ᒥᒄ ᐊᓐ ᐊᐧᐋᓐ ᒑ ᐧᐋᐱᐦᑎᐦᒃ, ᓈᔑᓂᓪ ᓭᓐᑎᕐ ᐧᐄᔨᐧᐋᐤ ᒋᑭ ᐧᐃᔮᔨᒫᐧᐃᒡ ᐊᓂᔮᐦ ᐊᐧᐋᔨᐤᐦ ᒑ ᐧᐋᐱᐦᑎᒥᔨᒡᐦ ᐊᓂᔮᐦ ᒋᒥᓯᓂᐦᐄᑭᓐᐦ ᑭᔮᐦ ᒑ ᒌᐦ ᐧᐄᐦᐄᔅᒡ᙮ ᐊᔥᑖᐧᐹᐅᒑᔨᒫᐧᐃᒡ ᒑ ᓅᒑᔨᒥᔅᒡ ᑭᔮᐦ ᐋᑳ ᐧᐃᔮᔥ ᒑ ᒌᐦ ᐧᐃᔮᔨᐦᑎᒧᑦ ᐊᓂᒌ ᒑ ᐧᐋᐱᐦᑎᐦᒡ ᒑ ᐄᑖᔨᐦᑎᒥᐦᐄᑯᒡ ᐊᓂᔮ ᑳ ᐄᔑᐧᐄᐦᑎᒧᑦ᙮

ᐊᓂᑖᐦ ᒫᒃ ᓈᔑᓂᓪ ᓭᓐᑎᕐ ᐃᐦᑎᑯᓐ ᒑᐧᑳᓐ ᑭᔮᐦ ᐃᐦᑖᐧᐃᒡ ᐊᐧᐋᓂᒌ ᓈᔥᒡ ᑯᐃᔅᒄ ᐋᐦ ᓈᑭᑎᐧᐋᔨᐦᑎᐦᒡ ᐊᓂᔮᐦ ᒥᓯᓂᐦᐄᑭᓐᐦ ᐋᑳ ᓂᑎᐧᐄ ᒑ ᐃᐦᑐᑎᑭᓂᐧᐃᐧᐃᔨᒡᐦ᙮ ᐅᑖᐦ ᒫᒃ ᑭᓂᐧᐋᔨᐦᑎᔨᐧᐋᔨᓈ ᒋᒥᓯᓂᐦᐄᑭᓐᐦ ᓈᔑᓂᓪ ᓭᓐᑎᕐ, ᓂᔮᑭᓐᐦ ᒋᒋᔅᒑᔨᐦᑖᓐ ᒑ ᒌᐦ ᐄᔑᓈᑯᐦᒡ ᒑ ᒌᐦ ᐱᒋᔅᑎᓂᒧᐧᐋᑭᓂᐧᐃᑦ ᐊᐧᐋᓐ ᐋᑳ ᒋᔅᒑᔨᐦᑎᒥᓐ᙮

ᒦᓐ ᒫ ᐹᒋ ᐧᐄᐦᑎᒨᐦ, ᑖᓐ ᐋᔥᐱᔑ ᒥᔨᑭᐧᐃᔮᓐ ᐆ ᒑ ᒌᐦ ᐧᐃᔮᔨᐦᑎᒫᓐ᙮

ᒋᑭ ᒌᐦ ᓵᑭᔅᒋᓂᑖᓐ ᑭᔮᐦ ᒋᑭ ᒌᐦ ᐄᑎᔑᐦᐋᓐ ᐊᓐ ᓂᔅᑯᒨᓯᓂᐦᐄᑭᓐ ᐋᑳ ᐹᔥᒋᐱᔨᐦᑖᔨᓐ ᒥᔑᑳᒫᐦᔮᐅᐲᓯᒻ 19, 2027᙮

ᐄᔑᓈᑯᐦᒑ ᒫᒃ ᐋᑳ ᒥᔪᐱᒫᑎᓯᔨᓐ ᑭᔮᐦ ᐋᑳ ᒌᔨ ᑎᐱᔨᐧᐋ ᒌᐦ ᐧᐃᔮᔨᐦᑎᒫᓱᔨᓐ ᒑᐧᑳᓐ, ᑭᔮᐦ ᒫᒃ ᐴᓂᐱᒫᑎᓯᔨᓈ, ᑭᔮᐦ ᐋᑳ ᐅᐦᒋ ᐱᒋᔅᑎᓂᒥᓐ ᒋᓂᐦᐋᔨᐦᑎᒧᐧᐃᓐ ᒑ ᒌᐦ ᐧᐋᐱᐦᑎᐦᒃ ᑯᑎᒃ ᐊᐧᐋᓐ ᒋᒥᓯᓂᐦᐄᑭᓐᐦ ᐊᓂᑖᐦ ᑳᓂᐧᐋᔨᐦᑖᑯᐦᒡ ᓈᔑᓂᓪ ᓭᓐᑎᕐ, ᓂᒧᐃ ᐃᐦᑖᐤ ᐊᐧᐋᓐ ᐅᔮ ᒑ ᒌᐦ ᐃᐦᑐᑎᒫᔅᒃ᙮ ᐋᑯᐦ ᑏᐧᐋᐦᒡ ᒑ ᓂᔑᐧᐃᓈᒋᔥᑖᑭᓂᐧᐃᒡᐦ ᐊᓂᐦᐄ ᒋᒥᓯᓂᐦᐄᑭᓐᐦ ᒥᔑᑳᒫᐦᔮᐅᐲᓯᒻ 19, 2027 ᐅᑎᐦᒋᐱᔨᒑ᙮

ᐄᔑᓈᑯᐦᒑ ᒫᒃ ᐹᔨᒄ ᐅᐦᐄ ᐋᐦ ᒌᐦ ᐧᐃᔮᔨᐦᑎᒫᓐ, ᐋᑯᐦ ᒑᒃ ᐹᑎᒫᐦ ᐃᔨᐦᒡ ᐄᑖᔨᐦᑎᒫᓈ᙮

ᐋᐅᒄ ᒫᒃ ᐊᓐ ᑳ ᒫᒥᑐᓈᔨᐦᑎᒥᐦᐄᑯᔮᓐ ᑭᔮᐦ ᓃᔨ᙮ ᐊᓂᑎᐦ ᓈᐤ ᑳ ᐄᑎᓯᓈᑖᒡ ᓂᔅᑯᒨᓯᓂᐦᐄᑭᓂᐦᒡ ᐋᑯᑎᐦ ᐃᔮᔨᒧᑖᒡ ᐆ᙮ ᒌᐦ ᐧᐃᔮᔨᐦᑎᒥᓈ ᐊᓂᑖᐦ ᓈᔑᓂᓪ ᓭᓐᑎᕐ ᒑ ᑭᓂᐧᐋᔨᐦᑖᑯᐦᒡᐦ ᒋᒥᓯᓂᐦᐄᑭᓐᐦ, ᐹᑎᒫ ᑭᔮᐦ ᐃᔨᐦᒡ ᒋᑭ ᒌᐦ ᐄᑖᔨᐦᑖᓐ ᐊᓐ ᓃᔥᑎᒻ ᑳ ᐄᔑ ᐧᐃᔮᔨᐦᑎᒥᓐ᙮ ᐋᑯᑖᐦ ᒑ ᒌᐦ ᐄᑎᔓᐧᐋᑎᒥᓐ ᐱᔥᒡ ᒥᒄ ᒑ ᒌᐦ ᐋᐱᑎᐦᒡᐦ ᑭᔮᐦ ᒫᒃ ᒥᓯᐧᐋ ᐊᓐ ᑳ ᐄᔑ ᑎᐹᒋᒧᔨᓐ ᒑ ᒌᐦ ᐋᐱᒋᐦᑖᑦ ᑯᑎᒃ ᐊᐧᐋᓐ᙮ ᑭᔮᐦ ᒫᒃ ᐋᑯᑖᐦ ᒑ ᒌᐦ ᐃᐦᑎᔨᓐ ᐋᐦ ᐅᑎᓂᒥᓐ ᒥᓯᐧᐋ ᐊᓂᐦᐄ ᒌᔨ ᒋᒥᓯᓂᐦᐄᑭᓐᐦ ᐊᓂᑖᐦ ᐅᐦᒋ ᓈᔑᓂᓪ ᓭᓐᑎᕐ᙮

ᒥᒄ ᒫᒃ ᒑ ᒋᔅᒋᓯᔨᓐ, ᐊᓐ ᐄᔑ ᐧᐃᔮᔨᐦᑎᒫᓐ ᒥᓯᐧᐋ ᒑ ᒌᐦ ᐋᐱᑎᐦᒡᐦ ᐊᓂᐦᐄ ᒋᒥᓯᓂᐦᐄᑭᓐᐦ ᒑᒃ ᒫᒃ ᐃᔨᐦᒡ ᐄᑖᔨᐦᑎᒥᓈ ᑭᔮᐦ ᒫᒃ ᐋᑳ ᓂᐦᐋᔨᐦᑎᒥᓈ ᒑ ᒌᐦ ᐋᐱᑎᐦᒡᐦ, ᒋᑭ ᒌᐦ ᐄᔑᓈᑯᓐ ᐊᓂᑎᐦ ᐋᐦ ᒌᐦ ᒥᓯᓈᑖᒡ ᐊᔥᑎᓯᓂᐦᑳᓱᐧᐃᓐ ᔖᔥ ᐋᐦ ᒌᐦ ᐧᐋᐱᐦᑎᑭᓂᐧᐃᒡ᙮

ᐆ ᒫᒃ ᑳ ᐄᔅᐱᔨᐧᑳ, ᒋᑭ ᒌᐦ ᐅᑎᓂᑭᓂᐤᐦ ᐊᓂᐦᐄ ᒋᒥᓯᓂᐦᐄᑭᓐᐦ ᐊᓂᑖᐦ ᐅᐦᒋ ᓈᔑᓂᓪ ᓭᓐᑎᕐ ᐋᑯᐦ ᓂᒥ ᒦᓐ ᑯᑎᒃ ᐊᐧᐋᓐ ᒋᑭ ᒌᐦ ᐧᐋᐱᐦᑎᒻ, ᒥᒄ ᒫᒃ ᐋᐦᐧᒫᔮᐦ ᐃᔨᐦᒡ ᐅᐦᒋ ᐄᑖᔨᐦᑎᒥᓐ ᓂᒧᐃ ᓈᔥᑎᔨᒡ ᒑᐧᑳᔨᐤ ᒋᑭ ᒌᐦ ᐃᐦᑎᐧᐃᒡ ᐅᐦᒋ ᐊᓂᔮ ᒑᐧᑳᔨᐤ ᔖᔥ ᑳᐦ ᐧᐋᐱᐦᑎᑭᓂᐧᐃᐧᐃᔨᒡ᙮

ᐆᐧᐋᐦ᙮ ᒧᔮᒻ ᐊᓂᑖᐦ ᓈᔥᒡ ᒥᔥᑏᐦ ᐋᐦ ᐧᐄᐦᑖᑯᐦᒡ ᒑᐧᑳᓐ ᐊᓂᑎᐦ ᐄᔥᐱᔑᐧᐄ ᒥᒄ ᓂᔅᑯᒨᓯᓂᐦᐄᑭᓐ ᒑ ᒌᐦ ᐄᑐᐧᐋᑖᑭᓂᐧᐃᒡ᙮

ᑖᐧᐹᐦ, ᓈᔥᑖᐧᐹᐦ ᒥᔥᑏᐦ ᐧᐄᐦᑖᑯᓐ ᒑᐧᑳᓐ ᐊᓂᑎᐦ ᓈᐦᐋᐤ ᓂᔅᑯᒨᓯᓂᐦᐄᑭᓂᐦᒡ᙮

ᐊᓂᑎᐦ ᒫᒃ ᓈᐤ ᑳ ᐄᑎᓯᓈᑖᒡ ᐹᔅᑖᒋᓂᑭᓐ ᐊᓐ ᓂᔅᑯᒨᓯᓂᐦᐄᑭᓐ ᐋᐅᒄ ᐋᐦ ᓂᔅᑯᒧᑐᔮᒄ ᒌᔨ ᑭᔮᐦ ᓈᔑᓂᓪ ᓭᓐᑎᕐ ᐊᓂᑖᐦ ᐋᐦ ᑭᓂᐧᐋᐱᐦᑎᒫᒄ ᒫᓂᑑᐹ ᐧᐄᔓᐧᐋᐧᐃᓐ ᑭᔮᐦ ᑎᐹᔅᑯᓂᒑᐧᐃᓐ᙮

ᐋᐅᒄ ᒫᒃ ᓈᔥᒡ ᐃᔮᐱᑎᐦᒡ ᐅᑎᐦ ᐊᓐ ᓂᔅᑯᒧᐧᐃᓐ ᑭᔮᐦ ᐊᓐ ᑳ ᐄᔑ ᐧᐃᔮᔨᐦᑎᒥᓐ ᐊᓂᑖᐦ ᓈᐦᐋᐤ ᒑ ᐄᔑ ᑭᓂᐧᐋᔨᐦᑖᑯᐦᒡᐦ ᒋᒥᓯᓂᐦᐄᑭᓐᐦ᙮ ᐋᑯᐦ, ᐱᑯᓂᒑ, ᐊᓐ ᐄᔑ ᐧᐃᔮᔨᐦᑎᒥᓈ ᒥᒄ ᐱᔥᒡ ᒑ ᒌᐦ ᐋᐱᑎᐦᒡ ᐊᓐ ᑳ ᐄᔑ ᑎᐹᒋᒧᔨᓐ ᐋᑯᑖᐦ ᒑ ᐄᔑ ᑭᓂᐧᐋᔨᐦᑖᑯᐦᒡᐦ ᐊᓂᐦᐄ ᒋᒥᓯᓂᐦᐄᑭᓐᐦ, ᒥᒄ ᑭᔨᐧᐹ ᐹᑎᒫ ᐃᔨᐦᒡ ᐄᑖᔨᐦᑎᒥᓈ ᑭᔮᐦ ᐅᑎᓂᒥᓈ ᐊᓂᐦᐄ ᒋᒥᓯᓂᐦᐄᑭᓐᐦ ᑭᔮᐦ ᒫᒃ ᐄᑖᔨᐦᑎᒥᓈ ᐃᔨᐦᒡ ᒑ ᐄᔑ ᐧᐃᔨᐱᔨᐦᑖᑭᓂᐧᐃᒡ ᐊᓐ ᓃᔥᑎᒻ ᑳ ᐄᔑ ᐧᐃᔮᔨᐦᑎᒥᓐ᙮ ᐋᑯᐦ ᐴᓂᐱᒫᑎᓯᔨᓈ, ᐊᓐ ᑳ ᐄᔑ ᐧᐃᔮᔨᐦᑎᒥᓐ ᐋᐅᒄ ᑳᒋᒡ ᒑ ᐋᐱᑎᐦᒡ᙮

ᐋᑯᐦ ᒫᒃ, ᐊᓂᑖᐦ ᐄᔅᐱᔨᑖᐤ ᐊᓐ ᐹᔅᑖᒋᓂᑭᓐ ᒑ ᐄᔑ ᐱᔥᑎᔓᐧᐋᑎᒥᓐ ᒋᓂᔅᑯᒧᐧᐃᓐ᙮

ᐊᓂᑎᐦ ᑯᐧᑖᔥᒡ ᑳ ᐄᑎᓯᓈᑖᒡ ᐹᔅᑖᒋᓂᑭᓐ ᐋᑯᑎᐦ ᓈᑎᐧᐋᔨᐦᑖᑯᓯᔨᓐ ᒑ ᒥᓯᓂᐦᐅᓱᔨᓐ ᐋᐦ ᓂᐦᐋᔨᐦᑎᒥᐦᐄᑯᔨᓐ ᓈᐤ ᐊᓂᐦᐄ ᒑᐧᑳᓂᐦᐄ ᒫᓯᓈᑖᒡᐦ᙮

ᐊᓐ ᓃᔥᑎᒻ, ᐋᑯᑎᐦ ᐧᐋᐦᑖᑯᐦᒡ ᐋᐦ ᒌᐦ ᐊᔨᒥᐦᑖᔨᓐ ᐊᓐ ᓂᔅᑯᒨᓯᓂᐦᐄᑭᓐ ᑭᔮᐦ ᒫᒃ ᐋᐦ ᒌᐦ ᐊᔨᒥᐦᐧᑖᔅᒃ ᐊᐧᐋᓐ᙮

ᐊᓂ ᒦᓐ ᑏᐧᐋᐦᒡ, ᐋᑯᑎᐦ ᐧᐋᐦᑎᒫᑯᔨᓐ ᐋᑳ ᔮᔨᑖ ᒑ ᐧᐄᐦ ᒥᓯᓂᐦᐅᓱᔨᓐ᙮ ᐄᑖᔨᐦᑎᒥᓈ ᒫᒃ ᐋᑳ ᒑ ᒦᓂᐦᐅᓱᔨᓐ, ᓂᒧᐃ ᒦᓐ ᑯᑎᒃ ᐊᐧᐋᓐ ᒋᑭ ᒌᐦ ᐧᐋᐱᐦᑎᒻ ᐊᓂᔮᐦ ᒋᒥᓯᓂᐦᐄᑭᓐᐦ ᐊᓂᑖᐦ ᓈᔑᓂᓪ ᓭᓐᑎᕐ ᑭᔮᐦ ᒫᒃ ᒥᒄ ᐊᓐ ᐊᐧᐋᓐ, ᑭᔮᐦ ᐋᑯᑎᐦ ᒑ ᓂᔑᐧᐃᓈᒋᔥᑖᑭᓂᐧᐃᒡᐦ ᒥᔑᑳᒫᐦᔮᐅᐲᓯᒻ 19, 2027᙮ ᐋᑯᑎᐦ ᒑ ᐅᐦᒋ ᒋᔅᒑᔨᐦᑎᒥᓐ ᐋᑳ ᓂᑎᐧᐋᔨᑎᒥᓈ ᒑ ᐧᐋᐱᐦᑎᑭᓂᐧᐃᒡᐦ, ᐋᑯᑖᐦ ᒑ ᐄᔑᓈᑯᐦᒡ ᑭᔮᐦ ᓂᒧᐃ ᒦᓐ ᑯᑎᒡ ᒑᐧᑳᓐ ᒋᑭ ᓂᑎᐧᐋᔨᐦᑖᑯᓯᓐ ᒑ ᐃᐦᑐᑎᒥᓐ᙮

ᐋᑯᐦ ᐊᓐ ᓂᔥᑐ ᒫᓯᓈᑖᒡ ᐋᑯᑎᐦ ᒑ ᐧᐃᔮᔨᐦᑎᒥᓐ ᑖᓂᐦᐄ ᐊᓂᐦᐄ ᒋᒥᓯᓂᐦᐄᑭᓐᐦ ᓈᑎᐧᐋᔨᐦᑎᒥᓐ ᒑ ᑭᓂᐧᐋᔨᐦᑖᑯᐦᒡᐦ ᐊᓂᑖᐦ ᓈᔑᓂᓪ ᓭᓐᑎᕐ᙮ ᐋᑯᐦ ᒦᓐ, ᐹᐦᐹᔨᒄ ᐊᓂᐦᐄ ᒋᒥᓯᓂᐦᐄᑭᓐᐦ ᓈᑎᐧᐋᔨᐦᑎᒥᓐ ᒑ ᑭᓂᐧᐋᔨᐦᑖᑯᐦᒡᐦ, ᐋᑯᑎᐦ ᒑ ᐧᐄᔮᔨᐦᑎᒥᓐ ᐱᔥᒡ ᒥᒄ ᒑ ᐧᐋᐱᐦᑎᑭᓂᐧᐃᒡᐦ ᑭᔮᐦ ᒫᒃ ᒥᓯᐧᐋ ᒑ ᐧᐋᐱᐦᑎᑭᓂᐧᐃᒡᐦ᙮

ᒋᑭ ᒌᐦ ᐧᐄᒋᐦᐄᓈ ᐊᑎᑎᐤ ᒑ ᓂᓯᑐᐦᑎᒫᓐ ᐊᓐ ᓂᔥᑐ ᑳ ᐄᒋᔥᑖᒡ ᐊᓂᑎᐦ ᒑ ᒋᔥᒋᓂᐧᐋᒋᔥᑖᑭᓂᐧᐃᒡ᙮

ᐊᓐ ᒫᒃ ᓂᔅᑯᒨᓯᓂᐦᐄᑭᓐ ᐋᑯᑎᐦ ᒑ ᒌᐦ ᐧᐃᔮᔨᐦᑎᒥᓐ ᒑᐧᑳᓐ ᐋᑳ ᓈᔥᑎᔨᒡ ᒑ ᐧᐃᔥᑎᐧᐋᔨᐦᑎᒥᓐ᙮ ᐊᓂᑎᐦ ᒫᒃ ᒑ ᒋᔥᒋᓂᐧᐋᒋᔥᑖᔨᓐ ᐊᓂᐦᐄ ᒋᒥᓯᓂᐦᐄᑭᓐᐦ ᑭᑎ ᑭᓂᐧᐋᔨᐦᑖᑯᓐᐦ᙮ ᐊᓂᐦᐄ ᒫᒃ ᐋᑳ ᒑ ᒋᔥᒋᓂᐧᐋᒋᔥᑖᔨᓐ ᐋᐅᑯᓐᐦ ᒑ ᓂᔑᐧᐃᓈᒋᔥᑖᑭᓂᐧᐃᒡᐦ᙮ ᐄᑖᔨᐦᑎᒥᓈ ᒫᒃ, ᓂᓈᐦᑭᐤ ᒋᑭ ᒌ ᐄᔑ ᐧᐃᔮᔨᐦᑎᒥᐦᐄᑯᓐ ᐊᓂᐦᐄ ᐹᐦᐹᔨᒄ ᒋᒥᓯᓂᐦᐄᑭᓐᐦ᙮

ᐊᓂᐦᐄ ᒫᒃ ᐋᐦ ᓈᐅᐧᐃᒡᐦ ᒥᓯᐧᐋ ᐋ ᔮᔨᑖ ᐊᓂᑎᐦ ᓂᑭ ᒥᓯᓂᐦᐅᓱᓐ᙮

ᓂᒧᐃ ᔮᔨᑖ, ᒥᒄ ᐹᔨᐧᑳ ᒋᑭ ᒥᓯᓂᐦᐅᓱᓐ, ᐊᓂᑖᐦ ᓃᐦᑖᐦᒡ ᐊᓐ ᑯᐧᑖᔥᒡ ᑳ ᐄᑎᓯᓈᑖᒡ ᐹᔅᑖᒋᓂᑭᓐ᙮ ᐊᓐ ᒫᒃ ᐊᓂᑎᐦ ᒥᓯᓂᐦᐅᓱᔨᓈ ᐋᑯᑖᐦ ᐋᔑᓈᑯᐦᒡ ᒥᓯᐧᐋ ᐋᐦ ᓂᐦᐋᔨᐦᑎᒥᐦᐄᑯᔨᓐ ᐊᓂᐦᐄ ᐋᐦ ᓈᐅᐧᐃᒡᐦ᙮

ᐊᓐ ᒫᒃ ᔖᔥ ᑳ ᐄᔑ ᐧᐄᐦᑎᒫᓐ, ᒥᔖᐤ ᐊᓂᑎᐦ ᐧᐄᐦᑎᒫᒑᐧᐃᓐ, ᐋᐦ ᐄᔑᓈᑯᐦᒡ ᒫᒃ ᐊᓐ ᐋᐦ ᓂᔅᑯᒧᔨᓐ, ᓈᔥᑖᐧᐹᐦ ᒋᔥᑎᒫᐧᐃᓐ ᒑ ᒌᐦ ᓂᓯᑐᐦᑎᒥᓐ ᐋᔑᓇᑯᐦᒡ ᐊᓐ ᐋᐦ ᒥᓯᓂᐦᐅᓱᔨᓐ, ᐋᐦᐧᒫᔮᐦ ᑭᔨᐧᐹ ᒥᓯᓂᐦᐅᓱᔨᓐ᙮

ᐊᓐ ᓃᐧᔖᔥᒡ ᑳ ᐄᑎᓯᓈᑖᒡ ᐹᔅᑖᒋᓂᑭᓐ ᐋᑯᑎ ᓈᑎᐧᐋᔨᐦᑖᑯᐦᒡ ᐊᓂᑖᐦ ᒑ ᒌᐦ ᐅᐦᒋ ᑳᐦᒋᔥᑎᓂᑭᐧᐃᐧᐃᔨᓐ ᑭᔮᐦ ᐊᔨᒥᐦᐄᑭᐧᐃᐧᐃᔨᓐ᙮ ᐋᑯᑖᐦ ᒑ ᒌ ᐅᐦᒋ ᐧᐄᒋᐦᐄᑯᒡ ᐊᓂᒌ ᒫᒨ ᐹᒦᐦᑭᐦᒡ ᒋᒥᓯᓂᐦᐄᑭᓐᐦ ᑭᔮᐦ ᐊᓐ ᐃᔨᐦᒡ ᐋᐦ ᐧᐄ ᐄᔑ ᐧᐄᒋᐦᐄᑯᓯᔨᓐ, ᐋᑯᑎᐦ ᒫᒃ ᐅᑎᐦ ᑭᔮᐦ ᓈᑎᐧᐋᔨᐦᑎᒫᑭᐧᐃᐧᐃᔨᓐ ᑳ ᐋᐱᒋᐦᑖᐅᓈ ᑯᑎᒃᐦ ᐄᓯᓂᐦᑳᓱᐧᐃᓐᐦ, ᑭᔮᐦ ᒫᒃ ᐃᔨᐦᒡ ᑳᐦ ᐄᐦᒋᔥᑖᐅᓈ ᐊᔥᑎᓯᓂᐦᑳᓱᐧᐃᓐ᙮ ᐊᓐ ᒫᒃ ᐊᒋᔅᑖᓱᓐ ᒫᓯᓈᑖᒡ ᐊᓂᑎᐦ ᒋᒥᓯᓂᐦᐄᑭᓂᐦᒡ ᐋᐅᒄ ᒫᐅᒡ ᒑ ᐋᐱᑎᐦᒡ ᐊᓂᑎᐦ ᒑ ᒌᐦ ᐅᐦᒋ ᒋᔅᒑᔨᐦᑖᑯᐦᒡᐦ ᐊᓂᐦᐄ ᒌᔨ ᒋᒥᓯᓂᐦᐄᑭᓐᐦ, ᐊᔮᐱᒡ ᒫᒃ ᒋᑭ ᒌᐦ ᐄᑎᔑᐦᐋᓐ ᐊᓐ ᒥᓯᓂᐦᐄᑭᓐ ᐋᑦ ᐋᑳ ᒋᔅᒑᔨᐦᑎᒥᓈ ᐆ᙮

ᐋᑯᑎᐦ ᐅᑎᓐ ᓂᔅᑯᒨᓯᓂᐦᐄᑭᓂᐦᒡ ᓈᑎᐧᐋᔨᐦᑖᑯᐦᒡ ᐊᓂᑖᐦ ᒑ ᒌ ᐅᐦᒋ ᐊᔨᒥᐦᐄᑭᐧᐃᔨᓐ ᐊᓐ ᒥᓯᓂᐦᐄᒑᐅᑭᒥᒄ ᒫᒨ ᐋᐦ ᐧᐄᒋᐦᐄᑐᓈᓂᐧᐃᒡ ᒑ ᒌᐦ ᐧᐄᒋᐦᐄᑯᒡ ᒑ ᒌ ᐅᐦᒋ ᒋᔅᒑᔨᐦᑎᐦᒡᐦ ᐊᓂᔮᐦ ᒌᔨ ᒋᒥᓯᓂᐦᐄᑭᓐᐦ᙮ ᒋᑭ ᐧᐋᐱᐦᑖᓐ ᐊᓂᑎᐦ ᒑ ᒥᓯᓂᐦᐋᒥᓐ ᐊᓂᐦᐄ ᐊᒋᔅᑖᓱᓐᐦ ᒑ ᒌᐦ ᐅᐦᒋ ᐱᒋᔅᑎᓂᑭᓂᐧᐃᒡᐦ ᐧᐄᐦ ᑯᐧᑳᒋᒥᑭᐧᐃᐧᐃᔨᓈ ᒑᐧᑳᓐ᙮ ᒋᔅᑎᒫᐧᐃᓐ ᒫᒃ ᒥᒄ ᒌᔨ ᒑ ᐋᔨᒥᐦᐄᑭᐧᐃᐧᐃᔨᓐ, ᐧᐄᐦ ᐊᔨᒥᐦᐄᑭᐧᐃᔨᓈ ᐊᓂᑖᐦ ᐅᐦᒋ ᒥᓯᓂᐦᐄᒑᐅᑭᒥᑯᐦᒡ, ᐋᑯᑎᐦ ᒑ ᒌᐦ ᐹᐦᑖᑯᐦᒡ ᐊᓐ ᐧᐋᐦ ᐄᑎᑭᐧᐃᐧᐃᔨᓐ ᒥᒄ ᔮᔨᑖ ᒌᔨ ᓂᐦᐋᔨᐦᑎᒥᓈ᙮.

ᐋᑯᑖᐦ ᐋ ᒫᒃ ᒥᒄ᙮ ᓂᓂᑎᐧᐋᔨᐦᑖᑯᓯᓈ ᑭᔮᐦ ᒑ ᒥᓯᓂᐦᐅᓱᔮᓐ᙮

ᐄᐦᐄ, ᑭᔨᐧᐹ ᓈᑎᐧᐋᔨᐦᑖᑯᓯᔨᓐ ᒑ ᒥᓯᓂᐦᐅᓱᔨᓐ᙮ ᐅᑎᐦ ᒫᒃ ᓃᐦᑖᐦᒡ ᐋᑯᑎᐦ ᒑ ᐧᐃᔮᔨᐦᑎᒥᓐ ᐊᓐ ᐱᔥᒡ ᓂᑎᐧᐋᔨᐦᑎᒥᓈ ᒑ ᑭᓂᐧᐋᔨᐦᑖᑯᐦᒡᐦ ᑭᔮᐦ ᒫᒃ ᒥᓯᐧᐋ ᐊᓂᐦᐄ ᒋᒥᓯᓂᐦᐄᑭᓐᐦ ᐊᓂᑖᐦ ᓈᔑᓂᓪ ᓭᓐᑎᕐ ᐊᓂᑎᐦ ᒑ ᒥᓯᓂᐦᐅᓱᔨᓐ (ᐊᓂᑎᐦ ᐋᑐᐦᐄᑭᓂᐧᐃᒡ ᑭᔮᐦ ᒑᐦᑳᓈᑯᐦᑖᑭᓂᐧᐃᒡ)᙮

ᐊᓐ ᒫᒃ ᐊᐧᐋᓐ ᑳ ᓈᓂᑖᔑᒧᑦ ᒥᒄ ᒋᔥᒋᓂᐧᐋᒋᔥᑖᒑ ᐊᓂᑎᐦ ᒑ ᒥᓯᓂᐦᐅᓱᑯᐱᓈ, ᑯᑎᒃᐦ ᐊᐧᐋᔨᐤ ᒋᑭ ᒥᓯᓂᐦᐅᓱᔨᐤᐦ ᐊᓂᑎᐦ ᐅᐦᐱᒫ ᐋᐦᑎᑯᓂᔨᒡ (ᐊᓂᑎᐦ ᐋᑐᐦᐄᑭᓂᐧᐃᒡ ᑭᔮᐦ ᒑᐦᑳᓈᑯᐦᑖᑭᓂᐧᐃᒡ)᙮ ᒥᓯᓂᐦᐅᓱᔨᓈ ᒫᒃ ᒦᔥᑯᒡ ᒥᒄ ᓰᑎᐤ ᓂᒥ ᐧᐃᔮᔥ ᒋᑭ ᐄᑎᓯᓂᐦᐋᓐ ᐊᓂᑎᐦ᙮

ᐋᑯᑎᐦ ᐋ ᒫᒃ ᔖᔥ ᒑᔑᐦᑖᔮᓐ᙮

ᐄᐦᐄ ᐋᑯᑖᐦ ᑭᔨᐧᐹ, ᒥᒄ ᒫᒃ ᔮᔨᑖ ᐋᐦ ᓂᐦᐋᔨᐦᑕᑯᓯᔨᓐ ᒑ ᒥᓯᓂᐦᐄᒑᔨᓐ, ᐊᔮᐱᒡ ᐊᓂᑖᐦ ᒫᒨ ᐋᐦ ᐧᐄᒋᐦᐄᑐᓈᓂᐧᐃᒡ ᒥᓯᓂᐦᐄᒑᐅᑭᒥᑯᐦᒡ ᒋᑭ ᐄᑎᔑᐦᐊᓐ ᐊᓐ ᒋᓂᔅᑯᒨᓯᓂᐦᐄᑭᓐ ᒌᐦ ᓵᑭᔅᒋᓂᑖᔨᓈ ᑭᔮᐦ ᒌᐦ ᒥᓯᓂᐦᐅᓱᔨᓈ᙮

ᐊᓂᑖᐦ ᒫᒃ ᒥᓯᓂᐦᐄᒑᐅᑭᒥᑯᐦᒡ ᒋᑭ ᒌᐦ ᐅᐦᒋ ᒋᔥᑎᔑᐦᐋᓐ, ᑳᒥᔑᓈᔥᑖᐱᔨᔑᒡ ᐋᐦ ᐋᐱᒋᐦᑖᔨᓐ ᑭᔮᐦ ᒫᒃ ᐊᓂᑖᐦ ᑳ ᒋᔑᐱᔨᒡ ᐋᐦ ᐄᑎᔑᐦᐄᑭᓂᐧᐃᒡ ᒥᓯᓂᐦᐄᑭᓐ᙮

ᒋᓂᔅᑯᒥᑎᓐ ᒥᔥᑏᐦ ᑳᐦ ᐹᒋ ᐧᐋᐧᐄᐦᑎᒧᔨᓐ ᒑᐧᑳᓐ᙮ ᐋᑯᑎᐦ ᒫᒃ ᔖᔥ ᒥᔥᑏᐦ ᐋᐦᑎᑯᐦᒡ ᒑᐧᑳᓐ ᒑ ᒫᒥᑐᓈᔨᐦᑎᒥᐦᐄᑯᔮᓐ ᐋᐦᐧᒫᔮᐦ ᐧᐃᔮᔨᐦᑎᒫᓐ ᐊᓂᐦᐄ ᓂᒥᓯᓂᐦᐄᑭᓐᐦ ᒑ ᐃᐦᑐᑎᑭᓂᐧᐃᒡᐦ ᑭᔮᐦ ᓂᓯᒋᔮᓯᓐ ᐋᐦ ᐄᐦᑎᑯᐦᒡ ᐊᓂᑖᐦ ᒑ ᒌ ᐅᐦᒋ ᔒᑐᔥᑳᑭᐧᐃᔮᓐ ᐃᐦᑎᑯᐦᒑ ᑯᑎᒡ ᒑᐧᑳᓐ ᐋᐦ ᐧᐄᐦ ᒋᔅᒑᔨᐦᑎᒫᓐ᙮

ᐊᑎᑎᐤ ᒫᒃ ᐧᐄᐦ ᒋᔅᒑᔨᐦᑎᒥᓈ ᐅᐦᒋ ᐊᓐ ᒫᒨ ᑳ ᐄᔑ ᐋᐱᑎᔒᔥᑎᑭᓂᐧᐃᒡ ᑭᔮᐦ ᐃᔨᐦᒡ ᑳ ᐄᔅᐱᔨᐦᑖᑭᓂᐧᐃᒡ ᐅᐦᒋ ᐊᓐ ᑳ ᐄᔑ ᓈᓂᑖᔑᒧᔨᓐ ᐋᐦ ᒌᐦ ᑎᐹᒋᒧᔨᓐ, ᑭᔮᐦ ᒫᒃ ᓂᑎᐧᐋᔨᒥᔮᐦᒑ ᒑ ᐄᑎᔑᐦᐋᒫᑖᐦᒡ ᐊᓂᐦᐄ ᒌᔨ ᒌᓯᓂᐦᐄᑭᓐᐦ ᐊᓐ ᒥᓯᓂᐦᐄᑭᓐ ᒑ ᓵᑭᔅᒋᓂᑖᔨᓐ, ᑭᔮᐦ ᒫᒃ ᐊᓐ ᓂᔅᑯᒨᓯᓂᐦᐄᑭᓐ ᐊᓂᑖᐦ ᒑ ᑭᓂᐧᐋᔨᐦᑖᑯᐦᒡᐦ ᒋᒥᓯᓂᐦᐄᑭᓐᐦ ᐊᓂᑖᐦ ᓈᔑᓂᓪ ᓭᓐᑎᕐ, ᐋᑯᑖᐦ ᐅᑖᐦ ᒑ ᐄᔑ ᐊᔨᒥᔨᓐ ᐋᑳ ᑎᐱᐦᐄᒑᔨᓐ:

**1-877-635-2648**

ᑭᔮᐦ ᒫᒃ ᐅᑖᐦ ᑳᒥᔑᓈᔥᑖᐱᔨᔑᒡ ᐋᐦ ᐋᐱᒋᐦᑖᔨᓐ ᒑ ᐄᔑ ᐲᐦᑎᑖᐱᔨᔨᓐ:

**http://MyRecordsMyChoice.ca**

ᐋᑯᑖᐦ ᒦᓐ ᐅᑖᐦ ᒑ ᒌ ᐄᔑ ᐊᔨᒥᔨᓐ ᐧᐄᐦ ᐧᐄᒋᐦᐄᑯᓯᔨᓈ:

ᐋᓭᒻᐱᓖ ᐅᕝ ᕕᕐᔅᑦ ᓀᐃᔑᓐᔅ ᐋᑳ ᑎᐱᐦᐄᒑᔨᓐ 1-833-212-2688

ᐃᔮᐧᐃᒡ ᑭᔮᐦ ᐄᔥᒌᒫᐤᐦ ᐋᐦ ᐧᐄᒋᐦᐋᒡ ᐊᒋᔅᑖᓱᓐᐦ ᒑ ᒌ ᐊᔨᒥᐦᐋᑯᒡ᙮

ᐊᓂᒌ ᒫᒃ ᐧᐄ ᐄᓄᕖᔮᓗᐄᑦ, ᐅᑖᐦ ᒑ ᒥᐧᑖᐦᑖᔮᒄ, 1-867-777-7018᙮ ᑭᔮᐦ ᒫᒃ ᒫᑭᕕᒃ ᐋᑳ ᑎᐱᐦᐄᒑᔮᒄ 800-369-7052᙮

ᒑ ᐧᐄᐦ ᒋᔅᒋᓯᔨᓐ ᐊᓂᔮ ᐋᐦ ᐧᐄᒋᐦᐋᑭᓂᐅᐧᐃᒡ ᐊᐧᐋᓂᒌ ᐋᑳ ᒥᔪᐱᔨᐦᐄᑯᒡ ᒑᐧᑳᔨᐤ ᐅᒥᑐᓈᔨᐦᒋᑭᓂᐧᐋᐦᒡ ᐋᐱᑎᓰᓯᐤᐦ ᒋᑭ ᒌᐦ ᓂᔅᐧᑳᐅᔑᐦᐄᑯᐧᐃᒡ ᑭᔮᐦ ᐧᐄᒋᐦᐄᑯᐧᐃᒡ ᐋᐦ ᓵᑭᔅᒋᓂᑖᒡ ᐊᓂᔮᐦ ᒥᓯᓂᐦᐄᑭᓐᐦ᙮ ᐊᓂᑖᐦ ᐋᐦ ᐅᐦᒋ ᒥᔨᐧᐋᓂᐧᐃᒡ ᒑ ᒌᐦ ᐃᐦᑎᓈᓂᐧᐃᒡ, ᐋᓭᒻᐱᓖ ᐅᕝ ᕕᕐᔅᑦ ᓀᐃᔑᓐᔅ ᑭᔮᐦ ᐄᔥᒌᐤᐦ ᐋᐦ ᐧᐄᒋᐦᐋᒡ ᐋᑯᑖᐦ ᒑ ᒌ ᐄᔑ ᐊᔨᒥᔮᒄ, ᒋᑎᐦᑖᐧᐃᓂᐧᐋᐦᒡ ᒥᓯᓂᐦᐄᒑᐅᑭᒥᒄᐦ, ᐋᐅᑯᓂᒡ ᒥᓯᐧᐋ ᒑ ᒌᐦᐧᐄᒋᐦᐄᑖᑯᒡ ᐊᓂᑖᐦ ᐋᐦ ᐅᐦᒋᔮᒄ᙮

ᐊᑎᑎᐤ ᐧᐄᐦ ᒋᔅᒑᔨᐦᑎᒥᓈ ᒑᐧᑳᓐ ᐅᐦᒋ ᐊᓐ ᓈᔑᓂᓪ ᓭᓐᑎᑦ ᐊᓂᑎᐦ ᑳᓂᐧᐋᔨᐦᑖᑯᐦᒡ ᒥᓯᓂᐦᐄᑭᓐᐦ, ᐋᑯᑖᐦ ᐅᑖᐦ ᒑ ᒌ ᐄᔑ ᐊᔨᒥᔨᓐ ᐋᑳ ᑎᐱᐦᐄᒑᔨᓐ:

**1-855-415-4534**

ᑭᔮᐦ ᒫᒃ ᑳᒥᔑᓈᔥᑖᐱᔨᔑᒡ ᐋᐦ ᐋᐱᒋᐦᑖᔨᓐ ᐅᑖᐦ ᒑ ᐄᔅᐱᔨᔨᓐ:

[**http://nctr.ca/archives.php**](http://nctr.ca/archives.php)

ᐋᑳ ᒫᒃ ᒥᔪᐱᔨᔨᓈ ᒋᐱᒫᑎᓰᐧᐃᓂᐦᒡ ᐅᐦᒋ ᐊᓐ ᒋᔅᑯᑎᒫᑑᑭᒥᑯᐦᒡ ᐋᐦ ᒌᐦ ᐲᒋᒑᔨᓐ, ᐋᑯᑖᐦ ᐅᑖᐦ ᒑ ᒌᐦ ᐄᔑ ᐊᔨᒥᔨᓐ ᐋᑳ ᑎᐱᐦᐄᒑᔨᓐ, ᒨᔥ ᒫᒃ ᐋᐱᐦᐋᔥᑖᐤ ᐆ:

**1-866-925-4419**

**ᐊᑎᑎᐤ ᐧᐄᐦ ᐧᐄᐦᑖᑯᓐ:**

**ᐊᓐ ᒫᒃ ᐧᐋᐦ ᐄᔑ ᐧᐄᐦᑎᑭᓂᐧᐃᒡ ᐆ ᐋᐦ ᑎᑳᔥᑖᐱᔨᒡ, ᐋᐅᑯᓐᐦ ᐊᓂᐦᐄ ᐊᔮᔨᒧᑖᒡ ᐦ ᐊᓂᑎᐦ ᑳ ᒌ ᑭᓂᐧᐋᔨᒫᑭᓂᐅᐧᐃᒡ ᐄᔨᔨᐤ ᐊᐧᐋᔑᔑᒡ ᐋᐦ ᐅᐦᒋ ᑭᓂᐧᐋᐱᐦᑎᑭᓂᐧᐃᒡ ᐊᓐ ᒑ ᐄᔑ ᐧᐃᔮᔨᐦᑎᒥᐦᐄᐧᐋᒡ ᐋᐦ ᑎᐹᔅᑯᓂᒑᓂᐧᐃᒡ, ᒫᐧᑳᒡ ᔖᔥ ᑳ ᐱᒥᐱᔨᔨᒡ ᑳ ᐅᔑᐦᑖᑭᓂᐧᐃᒡ ᐆ ᐋᐦ ᑎᑳᔥᑖᐱᔨᒡ᙮ ᔖᔥ ᒫᒃ ᒌᐦ ᒌᔑ ᐃᐦᑐᑎᑭᓂᐆ ᐆ ᑳ ᐄᔑ ᐲᒥᐱᒦᐦᑭᑭᓂᐧᐃᒡ᙮**

**ᐋᐦ ᐧᐄᐦ ᐧᐄᒋᐦᐄᑯᓰᑦ ᐊᐧᐋᓐ ᐅᐦᒋ ᐊᓂᔮ ᐋᔑ ᓂᑎᐧᐋᔨᐦᑎᐦᒃ, ᐊᓂᐦᐄ ᒥᓯᓂᐦᐄᑭᓐᐦ ᒑ ᓵᑭᔅᒋᓂᑖᑭᓂᐧᐃᒡ ᐦ, ᑭᔮᐦ ᐊᑎᑎᐤ ᐋᐦ ᐧᐄᐦ ᒋᔅᒑᔨᐦᑖᑯᐦᒡ ᒑᐧᑳᓐ ᐊᓂᔮ ᑳ ᐄᔑ ᓂᑎᐧᐋᔨᐦᑎᐦᒃ ᐊᐧᐋᓐ ᑖᓂᑎᐦ ᔖᔥ ᐋᐦ ᐃᐦᑎᑯᓂᔨᒡ ᑭᔮᐦ ᒫᒃ ᐄᔨᐦᒡ ᐋᐦ ᐧᐄᐦ ᐄᔑ ᓂᐦᐄᐱᔨᐦᑖᑭᓂᐧᐃᒡ ᐋᑳ ᐋᐱᑎᐦᒡ ᑎᐹᔅᑯᓂᒑᐧᐃᓐ, ᐋᔥᒄ ᐃᐦᑎᑯᓐ ᐆ ᐋᐦ ᓂᑎᐧᐋᔨᐦᑎᐦᒃ ᐊᐧᐋᓐ ᒑ ᒌᐦ ᐧᐄᒋᓈᑭᓂᐧᐃᑦ ᐊᓂᑖᐦ ᐅᐦᒋ ᑳᐦᓈᑖᐦ ᐋᐦ ᐅᐦᒋ ᓈᓈᑭᒋᔥᑖᑭᓂᐧᐃᒡ ᐋᐦ ᒥᐦᒑᑎᒡ ᐊᐧᐋᓂᒌ ᐋᐦ ᓂᑎᐧᐋᔨᐦᑎᐦᒡ ᒑᐧᑳᔨᐤ᙮ ᒫᐅᑖᐦ ᒑ ᒌᔑ ᓈᓂᑑᒋᔅᒑᔨᐦᑎᒫᒄ ᒑᐧᑳᓐ ᐋᐦ ᐧᐄᐦ ᐧᐄᒋᐦᐄᑯᓰᔮᒄ:**

**ᐋᑳ ᑎᐱᐦᐋᒫᒄ ᐋᐦ ᒥᐧᑖᐦᑎᑖᔮᒄ 1-877-635-2648 ᑭᔮᐦ ᒫᒃ ᓂᑐᐧᐋᐱᐦᒋᑭᓐ ᐋᐦ ᐋᐱᒋᔥᑖᔮᒄ** [**www.myrecordsmychoice.ca**](http://www.myrecordsmychoice.ca)**᙮**